Lulevi 7 ACO85 - “Man aye cik me gitum me tiŋo alii. En - Bible Search\nLulevi 6 Lulevi 8\n1“Man aye cik me gitum me tiŋo alii. En gin maleŋ makato; 2i kabedo ma gineko iye gitum awaŋa-ni en aye gibineko iye gitum me tino alii, ci gibicoro remone i kom keno tyer rumo kome ducu. 3Gibityero dwolone ducu, moo yibe, dwolo ma oumo jam iye, 4olaŋ aryo ducu ki dwolo ma i komgi ma tye i pyere, ki okene ma tye i kom cwiny ma en bikwanyo woko kacel ki olaŋ aryo. 5Ajwaka biwaŋogi i wi keno tyer obed gin ma giwaŋo ki mac bot Rwot; en aye gitum me tiŋo alii. 6Co ducu ma i kin ajwagi gitwero camone; gibicamo i kabedo mo maleŋ; en gin maleŋ makato. 7Gitum me tiŋo alii rom ki gitum me bal, cikgi tye acel; ajwaka ma otimo kwede gin lakwany bal, en aye biterone. 8Dok ajwaka ma otyero gitum awaŋa pa ŋat mo bitero pyen me gitum awaŋa ma en otyero-ni. 9Gityer me moko kwon ducu ma gitedo i keno, ki mukene ma gitedo i cupuriya nyo i otako nyonyo, bibedo pa ajwaka ma otyero-ni. 10Gityer me moko kwon ducu, ma girubo ki moo, nyo ma noŋone, bibedo pa awobe pa Aron ducu; ŋat man bitero ma rom ki lawote.\n11“Man aye cik me gityer lakwecwiny ma ŋat mo bityero bot Rwot. 12Ka en tyero pi miyo pwoc, ci bityero, kacel ki gityer me pwoc, capat ma tobi pe iye ma girubo ki moo, capat marep ma tobi pe iye ma gireyo moo i komgi, ki capat ma tobi pe iye me moko kwon mapwotte ma girubo maber ki moo. 13En bityero bene capat me mugati ma girubo iye tobi kacel ki gitumme me gityer lakwecwiny. 14I kom magi en bityero capat acel ki i kom gityer acel acel obed gityer bot Rwot; meno bibedo pa ajwaka ma ocoro remo me gityer lakwecwiny. 15Riŋo me gitumme me gityer lakwecwiny pi miyo pwoc gibicamo i nino ma en otyero iye; en pe biweko mo doŋ nio odiko. 16Ento ka gityerre obedo gityer me cobo kwoŋ, nyo gityer mo ma iye opwoyo, gibicamo i nino ma en otyero iye, dok mudoŋŋe gitwero camo orwone. 17Ento riŋo mo me gitum mere ma odon i nino me adekke myero giwaŋ awaŋa ki mac. 18Ka gicamo riŋo mo me gitum mere me gityer lakwecwiny i nino me adekke, Lubaŋa pe bigamo ŋat ma otyero-ni, dok pe gibikwano ni en otyero gin mo, Bibedo gin me kwer: ŋat ma ocamo, bal bidok i wiye.\n19“Riŋo ma ogudo kom gin mo ma gikwero pe gibicamo; gibiwaŋone awaŋa ki mac. Jo ducu ma olonnye gitwero camo riŋo, 20ento ka ŋat mo ocamo riŋo me gityer lakwecwiny pa Rwot ma onoŋo en odoko keni, dano meno waŋe birwenyo woko ki i kin lutugi. 21Ka ŋat mo ogudo kom gin mo ma gikwero, kadi bed gin me kwer ma i kom dano, nyo lee ma gikwero, nyo kit gin mo-ni me kwer ma keni, ka dok camo kwede riŋo me gityer lakwecwiny pa Rwot, dano meno waŋe birwenyo woko ki i kin lutugi.”\n22Rwot owaco bot Moses ni, 23“Wac bot jo Icrael ni, Pe myero wucam kit dwolo ducu, kadi me twon, kadi me romo nyo me dyel. 24Dwolo geŋ lee ma oto kene, ki dwolo lee ma ŋuu omwodo gitwero tic kwede i yo mukene ducu, ento pe gibicamo kadi ki acel. 25Dano ducu ma ocamo dwolo lee mo ma gityero kwede gityer ma giwaŋo ki mac bot Rwot, wane birwenyo woko ki i kin lutugi. 26-Dok pe wubicamo remo gin mo ducu, kadi bed me winyo nyo me lee, ka ma wubedo iye ducu. 27Dano ma ocamo remo gin mo, waŋe birwenyo woko ki i kin lutugi.”\n28Rwot owaco bot Moses ni, 29“Wac bot jo Icrael ni, ŋat ma otyero gitumme me gityer lakwecwiny myero okel gityer mere ma okwanyo iye me amiya bot Rwot. Ki i kom gityer mere me lakwecwiny, 30en bikelo gire ki ciŋe gityer ma giwaŋo ki mac bot Rwot; en bikelo dwolo ki gok, wek gikwat gok obed gityer me akwata i nyim Rwot. 31Ajwaka biwaŋo dwolo i wi keno tyer, ento gok bibedo pa Aron ki awobene. 32Em malacuc wubimiyo bot ajwaka obed gityer mere ma oa ki i kom gitum me gityer lakwecwiny; 33ŋat ma i kin awobe pa Aron ma otyero remo me gityer lakwecwiny, ki dwolone, bitero em malacuc obed waŋ watte. 34Pien gok ma gikwato, ki em ma gityero, atyeko kwanyogi woko ki bot jo Icrael ki i kom gityergi me lakwecwiny, amiyogi bot ajwaka Aron ki bot awobene, ma myero jo Icrael gumi botgi dikdik. 35Man aye waŋ wat pa Aron ki pa awo bene ma a ki i kom gityer ma giwaŋo ki mac bot Rwot, ma yam gikwero obed megi i nino ma yam gikelogi wek guti bot Rwot macalo ajwagi. 36Rwot yam ociko ni jo Icrael gubed ka miyo botgi i kare ma yam giwirogi ki moo; man bibedo waŋ watgi matwal nio wa i kare pa likwayogi ducu.”\n37Man aye cik me gitum awaŋa, me gityer me moko kwon, me gitum me bal, me gitum me tiŋo alii, me keto ajwaka i dog tic, ki me gitum me gityer lakwecwiny, 38ma yam Rwot ociko ki Moses i wi got Cinai i nino ma yam ociko iye jo Icrael ni gukel gityer megi bot Rwot, i tim Cinai.


1 Jo Korint 6 ACO85 - Ka dano mo i kinwu tye ki lok mo - Bible Search\n1 Jo Korint 5 1 Jo Korint 7\n1 Jo Korint 6\nPido i nyim jo ma pe guye Yecu\n1Ka dano mo i kinwu tye ki lok mo i kom lawote, piŋo lewic pe make me pido ki dano-nu i nyim jo ma kitgi pe atir, ma ka pido kwede i nyim jo pa Lubaŋa? 2Pe wuŋeyo ni jo pa Lubaŋa aye ma biŋolo kop i kom dano me lobo? Ka wun kulu aye ma wubiŋolo kop i kom lobo, ci pe wuromo ŋolo kop mogo matitinone piwu kenwu? 3Pe wuŋeyo bene ni wan aye ma wabiŋolo kop i kom lumalaika? Ento kop ma mako kwo ma watye iye-ni kono? 4Ka ce wutye ki lok mogo me kwo ma watye iye-ni, piŋo wutero i nyim jo ma pigi pe tek bot jo muye Kricito? 5Awaco lok man wek lewic omakwu. Pe tye ŋat mo maryek i kinwu ma romo tyeko lok ma tye i kin omegine? 6Ma ka timo kit meno, nen, dano moni dok pido ki ominne kadi wa i nyim jo ma pe guye Kricito.\n7Ka wupido pido i komwu kekenwu kit meno, noŋo pe doŋ wupoto woko? Piŋo pe ber botwu me ciro gin marac? Bedo ber ka kono wuweko dano gubuyowu. 8Ma ka timo kit meno, wun kikomwu aye dok wulokke wudok ka timo dano marac, dok bene wubuyo kadi wa utmegiwu.\n9Pe wuŋeyo ni jo ma pe kitgi atir-ri, ker pa Lubaŋa pe bibedo megi? Pe wuwek gibwolwu; kadi lutim tim kwele, nyo jo ma woro cal jogi, ki lutim abor, nyo jo ma buto ki co wadgi, 10nyo lukwo, nyo luworo me jami, nyo lumero, nyo luyet dano, nyo luyak, ker pa Lubaŋa pe bibedo megi. 11Jo mogo i kinwu bene yam gubedo macalo jo meno. Ento wun doŋ gityeko lonyowu me bedo jo maleŋ, gityeko kwanowu ni wun jo ma kitwu atir pi nyiŋ Rwot Yecu Kricito ki piny Cwiny pa Lubaŋawa.\nWumi komwu oket deyo i kom Lubaŋa\n12-Ŋat mo biwacci, “Atwero timo jami ducu.” Ento meno pe nyuto ni jami ducu tye ki kony. “Atwero timo jami ducu,” ento pe abiye ni gin mo oloka adok opiine. 13Wuwacci, “Cam tye pi ic, ki ic bene pi cam.” Ento gin aryo-nu ducu Lubaŋa bityekogi woko. Kom pe tye pi tim kwele, ento tye pi Rwot, Rwot bene tye pi kom. 14Lubaŋa yam ocero Rwot woko ki i kin jo muto, en bicerowa woko bene pi twerone. 15Pe wuŋeyo ni komwu aye obedo dul kom Kricito? Nen myero ka akwanyo dul kom Kricito, aloko odoko dul kom malaya? Pe twerre! 16-Pe wuŋeyo ni dano ma ribbe ki malaya doko kom acel kwede? Pien “gin aryonu gibidoko kom acel,” macalo yam gicoyo. 17Ento ŋat ma ribbe ki Rwot, doko cwiny acel kwede. 18Wubol tim kwele woko. Bal mukene ducu ma dano timo tye woko, pe gudo kome; ento ŋat ma timo tim kwele balo kome kene. 19-Pe wuŋeyo ni komwu aye ot pa Cwiny Maleŋ ma bedo i iwu, ma Lubaŋa omiyo botwu? Wun pe wutye piwu kenwu; 20doŋ giwilowu awila ki wel. Pi meno myero wumi komwu oket deyo i kom Lubaŋa.


Matayo 7 ACO85 - “Pe wuŋol kop i kom jo mukene, wek wun - Bible Search\n1“Pe wuŋol kop i kom jo mukene, wek wun bene pe giŋol kop i komwu. 2-Pien kop ma wuŋolo-ni bene gibiŋolo i komwu, dok gin ma wupimo kwede jami, en aye doki gibipimo kwede jami botwu. 3Piŋo ineno cuŋ kal ma tye i waŋ omeru, ento dul yat ma tye i waŋi in kikomi pe ineno? 4Nyo itwero waco bot omeru niŋniŋ ni, ‘Wek akwany cuŋ kal ma tye i waŋi-ni woko’ kun in bene dul yat tye i waŋi? 5In lagoba, koŋ ikwoŋ kwanyo dul yat ma tye i waŋi-ni woko, ci miyo doŋ ineno piny maber me kwanyo cuŋ kal ma tye i waŋ omeru ca.\n6“Pe myero wunywak jami maleŋ ki jo ma pe guye Lubaŋa. Pien gibilokke gilwenyo i komwu. Man noŋo rom macalo bolo kidi mo me wel i nyim opego, ma gibinyono megi anyona ki tyengi woko-ni.\nWulegi ci gibimiyo botwu\n(Luka 11.9-13; 6.31)\n7“Wulegi, ci gibimiyo botwu; wuyeny, ci wubinoŋo; wudwoŋ doggola ci gibiyabo botwu. 8Pien dano ma lego gimiye, ki ŋat ma yenyo bene noŋo, ki ŋat ma dwoŋo doggola bene gibiyabo doggola bote. 9Aŋa i kinwu ma won latin, ma ka latinne olege ni omiye kwon, ci bimiye gweŋ? 10Nyo ka olege ni omiye rec, ci bimiye twol? 11Doŋ ka ce wun jo maraco wuŋeyo miyo mot mabeco bot litinowu, ci Wonwu ma tye i polo pe bimiyo jami mabeco makato ducu bot jo ma lege! 12-Kit gin ducu ma wumito ni dano gutim botwu, wun bene wutim botgi kit meno; pien man aye tyen lok me cik pa Moses ki me pwony pa lunebi.\n13“Wudony ki i doggola madiŋ, pien doggola ma tero dano i to lac, dok yone gipiro maber, dok jo ma donyo ki iye pol. 14Pien doggola ma tero dano i kwo diŋ, ki yone bene rac, dok jo ma noŋo yo meno ginok.\n15“Wugwokke i kom lunebi ma lugoba, ma gibino botwu ma gurukke woko calo romi, ento ki i cwinygi noŋo gitye calo orudi muwor. 16Wubiŋeyogi i kom kitgi. Gitwero pwono olok ki i kom yat okuto, nyo nyig oduro ki i kom yat tworo? 17Kit meno, yat maber nyako nyige mabeco, ento yat marac nyako nyige maraco. 18Yat maber pe twero nyako nyige maraco, ki yat marac bene pe twero nyako nyige mabeco. 19-Kit yat ducu ma pe nyako nyige mabeco gitoŋo ci gibolo woko i mac. 20-Kit meno wun bene wubiŋeyogi i kom kitgi.\nCakke con onoŋo pe aŋeyowu\n21“Pe dano ducu ma gilwoŋa ni, ‘Rwot, Rwot’ aye gibidonyo i ker me polo, ento ŋat ma tiyo gin ma Wora ma i polo mito. 22I nino meno jo mapol biwaco bota ni, ‘Rwot, Rwot, yam pe watito lok pa Lubaŋa i nyiŋi, dok pe waryemo cen maraco-gu woko ducu i nyiŋi? Yam pe watiyo tic mogo matek madito i nyiŋi?’ 23-Ci abituco botgi ka maleŋ ni, ‘Onoŋo pe aŋeyowu; wua woko ki bota, wun lutim gin maraco.’\n24“Dano acel acel ma winyo lokka ce tiyo, bibedo calo dano maryek, ma ogero ode i kom pata got. 25Kot ocwer, lalele omol matek, ci yamo okodo matek i kom ot meno oyeŋo, ento ot pe opoto, pien te gutine gikwinyo i kom pata. 26Ento dano acel acel ma winyo lokka ce pe tiyo bibedo calo dano ma lamiŋ ma ogero ode i kom kweyo. 27Kot ocwer, lalele omol matek, yamo okodo matek i kom ot oyeŋo, ci ot opoto woko; potone owinnye matek adada.”\nTwero ma Yecu obedo kwede\n28-I kare ma Yecu doŋ otyeko loko lok magi ducu, lwak guuro kit pwonnye matek, 29pien opwonyogi calo ŋat ma tye ki twero, pe macalo lupwony-cik.


Jo ma Gitimo Jami Maraco Mono Giromo Lokke?—Gin ma Lutino Myero Gunge\nDUL ME 25\nONONGO mono pe bedo ber ka dano ducu gitimo jami mabeco?— Ento pe tye ngat mo ma timo jami mabeco kare ducu. Tika ingeyo pingo i kine mukene wan ducu watimo jami maraco, kadi bed ni wamito timo jami mabeco?— Pien wan ducu kinywalowa ki bal. Ento jo mogo gitimo jami maraco mapol adada. Gidag jo mukene dok giwanogi akaka. Itamo ni giromo lokke ci gipwonnye gidoko jo mabeco?—\nNen kong laco ma tye i cal-li, ma tye ka gwoko bongi pa jo ma gitye ka celo Citefano ki got-ti. Luibru gilwonge ni Caulo, ento Luroma gilwonge ni Paulo. Cwinye yom ni kitye ka neko Citefano ma tye lapwonnye pa Lapwony Madit-ti. Kong wanenu pingo Caulo otimo jami maraco kit man.\nCaulo onongo tye lamemba me dul dini pa Lujudaya ma kilwongogi ni Luparicayo. Luparicayo onongo gitye ki Lok pa Lubanga, ento giketo cwinygi tutwalle i pwony pa lutela dinigi mogo. Man oweko Caulo obedo ka timo jami maraco.\nI kare ma kimako Citefano i Jerucalem, Caulo onongo tye kunnu. Gitero Citefano i kot, ka ma lungolkoppe mogo onongo gitye Luparicayo. Kadi bed kiwaco jami maraco i kom Citefano, en pe obedo lwor. En oloko ki tekcwiny dok omiyo caden maber i kom Jehovah ki Yecu bot lungolkop-pi.\nEnto lungolkop magi onongo pe gimaro gin ma guwinyo. Gin onongo dong gingeyo lok mapol madok i kom Yecu. Guweko kineko Yecu i kare manok mukato angec ma peya gin man otimme! Ento lacen, Jehovah oweko Yecu odok i polo. Ma ka loko kitgi, lungolkop magi gubedo ka lweny i kom lupwonnye pa Yecu.\nLungolkop magi gumako Citefano ci gutere i nge gang. Gugoye malit adada wa i ngom ka gucele ki got. Dok Caulo onongo tye kunnu kit ma itye ka nenone i cal-li. En otamo ni pore me neko Citefano.\nPingo Caulo otamo ni pore me neko Citefano?\nIngeyo pingo Caulo otamo kumeno?— Caulo onongo obedo Laparicayo wa i kare meno, dok en onongo ye ni pwony pa Luparicayo duc tye atir. En onongo neno Luparicayo calo jo ma gitye lanen maber, pi meno en olubo kitgi.—Tic pa Lukwena 7:54-60.\nNgo ma Caulo otimo i kare ma kineko Citefano?— En otemo tyeko lupwonnye pa Yecu mukene-ni woko! En onongo cito wa i gangigi ci ywayo co ki mon tektek. I ngeye, tweyogi i buc. Lupwonnye mapol guringo woko ki i Jerucalem, ento pe guweko tito kwena i kom Yecu.—Tic pa Lukwena 8:1-4.\nMan omedo adage pa Caulo ameda i kom lupwonnye pa Yecu. Pi meno en ocito bot Lalamdog Madit Kayapa wek enong twero me mako Lukricitayo ma gitye i Damaciko. Caulo onongo mito ni ekelgi i Jerucalem macalo lumabuc wek kiminigi pwod. Ento i kare ma en tye ka cito i Damaciko, gin mo me aura adada otimme.\nNga ma tye ka lok bot Caulo-ni, dok En ocwalo Caulo ni otim gin ango?\nDero oryeny ki i polo, ci dwan mo owacci: ‘Caulo, Caulo, pingo itye ka una?’ Yecu aye onongo tye ka lok ki i polo! Derone oryeny ma oneko wang Caulo woko, dok jo ma guwoto kwede aye gupeye ki cinge gutere i Damaciko.\nI nge nino adek, Yecu onen i wang lek bot lapwonnye mo ma nyinge Anania i Damaciko. Yecu owacci Anania olim Caulo, oyab wange, dok bene olok kwede. Caulo ojolo lok me ada madok i kom Yecu i kare ma Anania oloko kwede. I ngeye ocako neno piny. Kit me kwone ducu olokke, ci en odoko latic ma lagen pa Lubanga.—Tic pa Lukwena 9:1-22.\nDong iniang pingo Caulo onongo timo jami maraco?— Pien ni kipwonye ki jami ma pe tye kakare. En obedo ka lubo kor jo ma pe gin lugen bot Lubanga. Dok en onongo tye i dul pa jo mo ma gitero tam pa dano calo gin ma pire tek loyo Lok pa Lubanga. Ento pingo Caulo oloko kwone ci ocako timo jami mabeco, kadi bed ni Luparicayo mukene-ni onongo pud gimedde ki lweny i kom Lubanga?— Pien Caulo onongo pe dag lok me ada. Pi meno, i kare ma kinyuto bote gin matir, en onongo tye atera me lubone.\nTika ingeyo kit ma kicako lwongo kwede ki Caulo?— Kicako lwonge ni lakwena Paulo, lakwena pa Yecu. Wi myero opo ni Paulo ocoyo bukke mapol me Baibul makato ngat mo keken.\nTye dano mapol ma gitye calo Caulo ma giromo lokke. Ento man pe yot pien tye ngat mo ma tye ka tic matek adada ma weko dano gitimo jami maraco. Tika ingeyo ngat meno?— Yecu oloko i kome i kare ma Yecu onen bot Caulo i yo ma cito Damaciko. Ki i yo, Yecu oloko ki Caulo ki i polo kun wacci: ‘Abiori me yabo wang dano wek gua woko ki i colpiny, gubed i ceng, gua woko ki i te twer pa Catan, gulokke bot Lubanga.’—Tic pa Lukwena 26:17, 18.\nCatan Larac-ci aye tye ka temme wek dano ducu gutim jami maraco. Tika inongo tek tutwal i kine mukene me timo gin matir?— Wan ducu wanongo tek. Catan weko timo gin matir doko tek. Ento tye tyen lok mukene mumiyo kare ducu timo gin matir tek. Tika i ngeyo tyen lok meno?— Pien kinywalowa ki bal.\nEn bal meno aye weko timo gin marac bedo yot botwa loyo timo gin matir. Pi meno, ngo ma mitte ni wan myero watim?— Omyero wayelle me timo gin matir. Ka watimo meno, waromo bedo ki gen ni Yecu ma marowa-ni bikonyowa.\nI kare ma Yecu tye i ngom kany, en onyutu ni emaro jo ma gutimo jami maraco ento guloko kwogi. En oniang kit ma onongo tek kwede botgi me loko kwogi. Me laporre, onongo tye mon mogo ma gudonyo i tim me buto ki co mapol. Man kono ada obedo tim marac. Baibul lwongo mon magi ni malaya.\nPingo Yecu oweko bal pa dako man ma otimo jami maraco-ni?\nI kare ma dako mo ma malaya owinyo ni Yecu tye i ot pa Laparicayo mo, en obino bote. En oonyo mo i tyen Yecu ci odunyo pig wange ma oton i tyen Yecu-ni ki yer wiye. En ongut i kom balle mumiyo Yecu oweko balle. Ento Luparicayo gutamo ni onongo pe myero kiwek balle.—Luka 7:36-50.\nIngeyo ngo ma Yecu owaco bot Luparicayo mogo?— En owaccigi ni: ‘Mon ma malaya bikwongo donyo i ker pa Lubanga wiati botwu.’ (Matayo 21:31) Yecu owaco lok man pien malaya magi guketo niye i kome, dok guloko kwogi marac-ci. Ento Luparicayo gumedde ameda ki timo jami maraco i kom lupwonnye pa Yecu.\nPi meno ka Baibul nyutu ni gin ma watye ka timone rac, omyero wabed atera me lokke. Dok ka wapwonyo gin ma Jehovah mito ni watim, ci omyero wabed ki miti me timone. I ngeye, cwiny Jehovah bibedo yom i komwa dok biminiwa kwo ma pe tum.\nMe konyowa wek pe watim gin marac, kong wakwan kacel Jabuli 119:9-11; Carolok 3:5-7; ki 12:15.\nWINY LOK PA LUBANGA WEK IBED KWO NAKANAKA\nNgo ma Myero Watim me Yomo Cwiny Lubanga?\nTye jami mogo ma en dag, ki jami mukene ma en maro.


Esta 3 ACO85 - Lacen ki i ŋe meno kabaka Akacwero omiyo - Bible Search\nEsta 2 Esta 4\nAman opiro lok me neko Lujudaya\n1Lacen ki i ŋe meno kabaka Akacwero omiyo dit ki Aman ma jo Agag, wod pa Amedata, omedo rwomme omiye tic me loyo rwodi ducu ma i te locce. 2Doŋ lutic pa kabaka ma gitiyo tic i te locce gikulle piny giworo Aman, pien kabaka onoŋo ociko kumeno. Ento Mordekai pe okulle piny pi wore. 3Ci lutic ma gitiyo i te loc pa kabaka gupenyo Mordekai ni, “Piŋo ituro cik pa kabaka?” 4Gubedo ka lok bote nino ki nino ento en pe owinyo, mumiyo gucako tito bot Aman me neno ka en twero ye ni Mordekai otim kumeno, pien Mordekai onoŋo otito botgi ni en Lajudaya. 5Ka Aman oneno ni Mordekai pe kulle piny pi wore, kiniga ocako make mada. 6Ento pe omito ni enek Mordekai kene; macalo doŋ oniaŋ ni Mordekai Lajudaya, omito ni enoŋ yo me neko Lujudaya ducu ma i te loc pa kabaka Akacwero.\n7I dwe mukwoŋo, ma en aye dwe me Nican, i mwaka me apar wiye aryo me loc pa kabaka Akacwero, gicako bolo kwir ma gilwoŋo ni Pur i nyim Aman nino ki nino, Gibedo ka bolone dwe ki dwe, nio ka ogik i kom dwe me apar wiye aryo, ma en aye dwe me Adar. 8Ci Aman ocako tito bot kabaka Akacwero ni, “Tye rok mo ma guket woko ata i kin rok mu kene mapatpat ma i dul lobo ducu ma i te kerri. Cikgi pat ki cik pa rok mukene ducu, dok pe gigwoko cikki, in kabaka; doŋ kony mo pe boti me weko ni jo meno gubedi. 9Ka kabaka oye, myero oket cik me tyekogi woko, ci abiculo talanta alip apar me ryal bot jo ma giloyo tic pa kabaka, wek guket i ot kano lim pa kabaka.” 10Ci kabaka owoto agit ki i ciŋe, omiyo bot Aman ma jo Agag, wod pa Amedata, lamerok pa Lujudaya. 11Ci kabaka owaco bot Aman ni, “Lim ducu gibimini, ki rok meno bene, wek iti kwedgi kit ma ii mito.”\n12Gicako lwoŋo lukaran pa kabaka i nino dwe apar wiye adek me dwe mukwoŋo, ci gucako coyo cik kitmacalo Aman ociko ducu bot luloyo madoŋo pa kabaka, ki bot lulo dul lobo mapatpat ducu, ki bot rwodi ma loyo rok mapatpat ducu, kun onoŋo gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu. Gicoyo i nyiŋ kabaka Akacwero, ci gimwono kun gidiyo agit pa kabaka i kom odok. 13Gimiyo luter-waraga guriŋo ki waraga i dul lobo ducu ma i te loc pa kabaka ni myero ginek, gityek dok gijwer Lujudaya wo ko ducu, jo matino ki madoŋo, mon wa litino, i nino acel keken, i nino dwe apar wiye adek me dwe me apar wiye aryo, ma en aye dwe me Adar, ci giyak jamigi woko bene. 14Gipoko kopi me waraga meno i dul lobo acel acel me yeko lok man doŋ obed macalo cik, wek rok ducu gubed ma guterre pi nino meno. 15Luterwaraga guriŋo oyotoyot mada pi cik pa kabaka, dok cik meno gimiyo oŋene i gaŋ madit me Cuca bene, Aman ki kabaka gubedo megi piny ka mat, ento jo ma tye i gaŋ me Cuca gubedo ka cabbe megi acaba.


Kit ma Tic Kacel ki Lubanga Keliwa Yomcwiny Kwede | Pwony me Anyama\nWi Lubele—Me Akwana i Kacokke | Januari 2016\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chokwe Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hiligaynon Hindi Hiri Motu Hungarian Ibanag Ibru Icelandic Iloko Indonesian Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Kisonge Korean Kurdish Kurmanji (Caucasus) Kurdish Kurmanji (Cyrillic) Lamba Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Ngangela Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Zande Zapotec (Isthmus) Zimbabwe Sign Language\nTic Kacel ki Lubanga—Kelo Yomcwiny\n“I ticwa kacel ki Lubanga bene walego ni, kit ma dong wunongo kwede kica pa Lubanga-ni, pe wuwek oballe nono.”—2 KOR. 6:1.\nWER: 75, 74\nPINGO GIROMO WACONE NI TIC ME TITO KWENA . . .\nnyikowa cok ki Lubanga ki bene bot jo mukene?\n1. Kadi bed ni Jehovah aye Ngat Mamalo Twal, en olwongo jo mukene me timo ngo?\nJEHOVAH aye Ngat Mamalo Twal, Lacwe jami ducu, Ngat ma ryeko kacel ki teko ducu a ki bote. Yubu oniang lok meno. I kare ma Jehovah openyo Yubu lapeny madok i kom Cwecce, en ogamo ni “Angeyo ni itwero tiyo gin ducu; pe tye lok mo ma iyubo ma pe bicobbe kakare.” (Yubu 42:2) Kadi bed ni meno Jehovah twero timo gin mo keken ma en mito timone labongo kony pa ngat mo—nicakke wacon en onyuto cwiny me mar kun lwongo jo mukene me tic kacel kwede me cobo yubbe.\n2. Tic ango ma pire tek ma Jehovah omiyo bot Yecu me atima?\n2 Lubanga okwongo cweyo Wode acel keken. Jehovah oye me tic kacel ki Wode i cweyo jami ducu. (Jon 1:1-3, 18) Lakwena Paulo ocoyo lok i kom Yecu Kricito ni: “I en Lubanga ocweyo jami ducu, gin ma tye i polo ki gin ma tye i wi lobo, gin ma nen ki gin ma pe nen, kadi wa wegi komker ki wegi dito, ki luloc, ki wegi twer ducu. Jami ducu yam giketo pi twerre dok pire bene.” (Kol. 1:15-17) Pi meno, Jehovah oketo deyo i kom Wode ki miye tic me cweyo jami ducu, ki dok tito bot jo mukene tic ma pire tek ma Wode otimo.\n3. Tic ango ma Jehovah omiyo bot Adam, ki dok pingo?\n3 Jehovah bene olwongo dano me tic kacel kwede. Me labolle, en omiyo ki Adam tic me cako nying lee. (Acak. 2:19, 20) Nen calo Adam pud dong obedo ki yomcwiny adada me neno ginacweya, niang kitgi, ki dok me yero nying mupore pi lee ducu ki acel acel! Jehovah onongo twero cako nying lee en kikome pien en aye ma ocweyogi. Ento, inongo ni ki cwiny me mar, en omiyo tic meno ki Adam. Lubanga bene omiyo tic me yaro wang lobo me Paradic bot Adam wek okat kit ma onongo tye kwede i poto me Eden. (Acak. 1:27, 28) Ki cwercwiny madit, Adam okwero tic kacel ki Lubanga dok man okelo adwogi marac adada bote kacel ki likwayone ducu.—Acak. 3:17-19, 23.\n4. Jo mukene gutiyo kacel ki Lubanga nining i cobo yubbe?\n4 Lacen, Lubanga olwongo jo mukene me tic kacel kwede i cobo yubbe. Nua ogero yeya ma ogwoko kwone ki pa lupacone ki i Pii Aluka ma ocorre i wi lobo. Moses olaro Luicrael ki i opii i lobo Ejipt. Yocwa otelo rok me Icrael i Lobo ma Kiciko Pire. Solomon ogero ot pa Lubanga i Jerucalem. Maliam onywalo Yecu. Jo magi ducu ma lugen-ni gutiyo kacel ki Jehovah i cobo yubbe.\n5. Tic mene ma watwero nywako iye, ki dok tika onongo mitte ni Jehovah owek wati tic meno? (Nen cal ma tye i pot karatac 28.)\n5 I kareni, Jehovah lwongowa me tyelo kor Ker pa Meciya ki cwinywa ducu. Tye jami mapol me atima i tic pa Lubanga. Tye mogo ma Lukricitayo mukene pe giromo timone, ento wan ducu watwero nywako i tic me tito kwena maber me Ker pa Lubanga. Ki lok ada, onongo pe mitte ni Jehovah myero ominiwa tic man. En kikome onongo twero lok atir ki dano. Yecu owaco ni meno Jehovah onongo twero tic ki godi me tito pi Ker pa Meciya. (Luka 19:37-40) Kadi bed kumeno, Jehovah pud ye ni wabed “lutic kacel” kwede. (1 Kor. 3:9) Lakwena Paulo ocoyo ni: ‘I ticwa kacel ki Lubanga bene walego ni, kit ma dong wunongo kwede kica pa Lubanga-ni, pe wuwek oballe nono.’ (2 Kor. 6:1) Tic kacel ki Lubanga obedo twon mot madit dok miniwa yomcwiny adada. Kong dong waneno pingo timo jami magi keliwa yomcwiny madit adada.\nTIC KACEL KI LUBANGA WEKO WABEDO KI YOMCWINY\n6. Latin Kayo pa Lubanga otito kit ma tic kacel ki Wonne okele yomcwiny nining?\n6 Nicakke wacon, lutic pa Jehovah gunongo yomcwiny i tic kacel ki Lubanga. Yecu ma obedo Wod me kayo pa Lubanga opore kene ki ryeko i kare ma owaco ni: ‘[Jehovah] oketo an ryeko macalo acakki ticce. An onongo atye, abedo ka ngete macalo ladiro tic. Dok cwinye obedo yom kare ducu pi an, an abedo ki yomcwiny madwong mada i nyime.’ (Car. 8:22, 30) Yecu otiyo kacel ki Wonne ki yomcwiny, cwinye obedo yom i tic ma en otiyogi ki dok bene me ngeyone ni cwiny Jehovah onongo yom i kome adada. Wan kono?\nGin ango ma kelo yengo loyo pwonyo jo mukene ki lok me ada? (Nen paragraf 7)\n7. Pingo tic me tito kwena keliwa yomcwiny?\n7 Yecu owaco ni meno yomcwiny madit tye i gamo kacel ki i miyo. (Tic 20:35) Wabedo ki yomcwiny i kare ma wanongo ada, dok bene wanongo yomcwiny ka wanywako lok me ada ki jo mukene. Ka wanywako lok me ada ki jo mukene, waneno kit ma jo ma kec nekogi i yo me cwiny gibedo ki yomcwiny ka nongo giniang dok gidongo pwoc pi Lubanga kacel ki lok ada ma tye i Baibul. Wan bene wabedo ki yomcwiny ka waneno gitimo alokaloka pe i tamgi keken ento bene wa i yo me kwogi. Wangeyo ni meno tic me tito kwena maber obedo tic mo ma pire tek adada. Tic man yabo yo bot jo ma guyubo watgi ki Lubanga me nongo kwo ma pe tum. (2 Kor. 5:20) Tic mene ma pire tek ki dok ma kelo yomcwiny loyo, ma watwero timone mapat ki konyo dano wek gunong kwo ma pe tum?\n8. Gin ango ma jo mogo guwaco ma lubbe ki yomcwiny ma bino pi tic kacel ki Jehovah?\n8 Kadi bed ni wabedo ki yomcwiny ka dano gujolo kwena ma watito botgi, cwinywa bene bedo yom me ngeyone ni nongo watye ka yomo cwiny Jehovah, dok en tye ki pwoc i kom tutewa me tic pire. (Kwan 1 Jo Korint 15:58.) Marco, ma bedo i lobo Italy owacci: “Atye ki yomcwiny madit me ngeyone ni atye ka timo gin maber loyo pi Jehovah ento pe bot ngat mo ma wiye biwil woko i kom jami ma atimo.” I yo acel-li, Franco , ma bene bedo i lobo Italy owaco ni: “Jehovah tiyo ki Baibul kacel ki jami mogo me cwiny me poyo wiwa nino ducu ni emarowa dok jami ducu ma watiyo pire pigi tego, kadi bed ni meno waneno tutewa calo gin ma konye pe. Meno aye gin mumiyo tic kacel ki Lubanga kela yomcwiny dok mina tyen lok me kwo.”\nTIC KACEL KI LUBANGA NYIKOWA COK BOTE KI BENE BOT JO MUKENE\n9. Wat ango ma obedo i kin Jehovah gin ki Yecu, dok pingo?\n9 Ka watiyo kacel ki jo ma wamarogi, wat i kinwa dongo dok bene wacako ngeyogi maber. Waniang yub ma gitye kwede ki gin ma gitye ka timo me cobone. Yecu otiyo kacel ki Jehovah pi mwaki bilion mapol ata, dok wat maber ki mar matek omoko i kingi ma gin mo keken pe romo balone. Yecu onyuto wat macok ma tye i kingi kun waco ni: “An ki Won wan acel.” (Jon 10:30) Gubedo ki yomcwiny madit adada i tic kacel kun ginote kare ducu.\n10. Pingo tito kwena nyikowa cok bot Lubanga ki bene bot jo mukene?\n10 I legane, Yecu okwayo Jehovah ni meno ogwok lupwonnyene. Pingo? En olego ni: “Wek gibed acel macalo wan acel.” (Jon 17:11) Ka wawoto ki loko yo me kwowa wek orwatte ki cik pa Lubanga kun bene wanywako i tito kwena, man weko waniang kit pa Lubanga. Dok wabipwonyo pingo geno Lubanga ki lubo tirane tye me ryeko. Ka wanyikke cok bot Lubanga en bene nyikke cok botwa. (Kwan Yakobo 4:8.) Wanyikke bene cok ki utmegiwa pien wan ducu warwatte ki atematema dok wabedo ki yomcwiny i yo ma rom ki dok wan ducu mitiwa tye acel. Ki lok ada, watiyo kacel, wabedo ki yomcwiny i yo ma rom, dok waciro atematema ma rom. Octavia, laminwa mo ma bedo i lobo Ulaya owaco ni: “Tic kacel ki Jehovah weko anyiko cok ki jo mukene pien kitung bota lirem pe cung i kom kit ma ngat moni nen kwede ki woko ento cung i kom bedo ki yub ma rom kacel ki lubo tira pa Jehovah.” Tika in bene iwinyo kit meno? Tika pe ibedo ki miti me nyikke cok ki jo mukene ka ineno kit ma gitye ka tutte kwede me yomcwiny Jehovah?\n11. Pingo wabinyikke cok bot Jehovah kacel ki utmegiwa i lobo manyen?\n11 Mar watye kwede pi Lubanga ki bene pi dano mukene twero bedo matek adada, ento bibedo matek loyo i lobo manyen. Tam kong pi tic ma tye i anyim! Wabijolo jo ma kicerogi kun bene wapwonyogi ki cik pa Jehovah. Bimitte ni kilok loboni odok paradic. Man pe bibedo tic mayot, ento pud dong wabibedo ki yomcwiny madit ya me tic kacel ki luwotwa ka wawoto ki roco kwowa wek wabed labongo roc i te Ker pa Meciya! Dano ducu gibimedde ki nyiko cok bot luwotgi kacel ki Lubangagi, ma ‘bimiyo gin makwo ducu giyeng.’—Jab. 145:16.\nTIC KACEL KI LUBANGA GWOKOWA\n12. Tic me tito kwena gwokowa nining?\n12 Myero wagwok watwa ki Lubanga. Pien watye i lobo ma Catan Larac-ci aye tye ka lonyone ki dok bene pi roc ma watye kwede, weko twero bedo yot botwa adada me cako lubo tam ki kit me lobo man. Cwiny me lobo man watwero porone ki pii nam ma corre magwar adada kun ywayowa dwokowa tung ka ma pe wamito. Wek pe oterwa tung ka marac, mitte ni omyero watute matek adada. I yo acel-li, myero watute matek wek cwiny me lobo pa Catan-ni pe orwenywa woko. Ka watye ka tito kwena bot jo mukene, myero waket tamwa i kom jami mabeco ento pe i kom jami ma gitwero balo niyewa. (Pil. 4:8) Tito kwena jingo niyewa, dok poyo wiwa i kom cikke pa Lubanga kacel ki tirane me mar. Konyowa bene me cung matek i niye.—Kwan Jo Epeco 6:14-17.\n13. Lacaden mo acel ma bedo i lobo Australia winyo nining ma lubbe ki tic me tito kwena?\n13 Ka waketo cwinywa ducu i tito kwena ki dok i timo jami mukene me cwiny, man biweko pe wabedo ki cawa me keto tamwa tutwal i kom pekki ma watye kwede, dok meno gwokowa ki jami maraco. Omego mo ma nying Joel ma bedo i lobo Australia, owaco ni: “Tic me tito kwena weko wanga bedo twolo me neno jami ma tye ka timme. Poyo wiya bene i kom atematema ma dano tye ka wok ki iye ki bene adwogi mabeco ma anongo ki i keto cik ma iye lac i tic. Tito kwena konya me bedo ngat ma mwol; mina kare me jenge i kom Jehovah kacel ki i kom utmegina.”\n14. Pingo diyo cwinywa i tic me tito kwena nyuto ni meno watye ki cwak pa Lubanga?\n14 Tic me tito kwena bene weko wangeyo ni meno watye ki cwak pa Lubanga. Me labolle: Ket kong ni meno kimini tic me poko mugati bot dano ma i kabedo-ni. Pe kibiculi pi tic man nyo dwoko cente ma itiyo kwede. Ma dong raco loyo, pe biteri kare malac me niang ni meno dano gipe ki miti i kom mugati man ki dok jo mogo gibidagi pi poko mugati man. Ibitero kare ma rom mene itiyo tic man? Cwiny marac ma dano gitye kwede bituro cwinyi dok pe biweko i tiyo tic man pi kare malac. Ento, inongo ni meno jo mapol i kinwa dong gutero mwaki mapol i tito kwena maber labongo cul mo kadi bed ni meno giciro yet ki cac pa jo ma gipe ki pwoc i kom kwena ma watito-ni. Meno tika pe nyuto atir ni watye ki cwak pa Lubanga?\nTIC KACEL KI LUBANGA NYUTO MARWA PIRE KI DONG PI LUWOTWA\n15. Tic me tito kwena kubbe ki yub ma Lubanga tye kwede pi dano nining?\n15 Tam kong i kom kit ma tic me tito kwena rwatte kwede ki yub me mar ma Jehovah tye kwede pi dano. Yubbe pi dano tye ni gubed i lobo kany matwal labongo to; kadi bed ni meno Adam otimo bal ento Jehovah pe oloko tamme. (Ic. 55:11) Ma ka meno, en oketo yub pi dano wek kilargi woko ki i bal kacel ki to. Ma lubbe ki yub meno, Yecu obino i lobo ka odyero kwone ma pe ki roc pi jo ma gin luwiny. Ento wek gubed luwiny, onongo mitte ni meno guniang gin ma Lubanga mito ki botgi. Pi meno, Yecu bene opwonyo dano ki cik pa Lubanga, ki dok en bene ociko lupwonnyene me timo kit meno. Ka wakonyo jo mukene me dongo watgi ki Lubanga nongo watye ka nywako i tic me laro dano ki i bal kacel ki to.\n16. Ticwa me tito kwena rwatte ki cik aryo madito ma Lubanga omiyo nining?\n16 Ka wakonyo dano wek gunong kwo ma pe tum man nyuto ni watye ki mar pi luwotwa ki dong pi Jehovah ma “mito laro jo ducu, dok mito ni jo ducu gunge lok me ada.” (1 Tem. 2:4) I kare ma kipenye cik mene madit loyo ki i kin cik ma gimiyo bot rok me Icrael, Yecu odok iye ni: “‘Mar Rwot Lubangani ki cwinyi ducu, ki tiponi [kwoni] ducu, ki tammi ducu.’ Man aye cik madit dok mukwongo. Ki me aryone ma rom kwede en ene ni, ‘Mar lawoti macalo imarre keni.’” (Mat. 22:37-39) Ka wanywako i tic me tito kwena, nongo watye ka nyuto ni meno walubo cik pa Lubanga.—Kwan Tic pa Lukwena 10:42.\n17. I winyo nining ma lubbe ki mot ma itye kwede me tito kwena maber-ri?\n17 Pud dong watye ki mot madit ya! Jehovah ominiwa tic ma keliwa yomcwiny, ma nyikowa cok bote ki bene bot jo mukene, dok gwokowa i yo me cwiny. Tic man bene miniwa kare me nyuto marwa pi Lubanga ki pi dano. Kit ma dano gikwo kwede pe rom i twok loboni ducu, ento kadi bed ni gitino nyo guti, lulonyo nyo lucan, gitek nyo in gigoro, dano milion mapol gitye ka yenyo yo mapat pat me nywako niyegi ki jo mukene. Itwero ye lok pa laminwa mo ma bedo i lobo France, ma nyinge Chantel. En owaco ni: “Ngat ma tek loyo ducu, Lacwe jami ducu, Lubanga ma layom cwiny owacca ni: ‘Cit! I lokki! Lok pira, kun i loko lok ma a ki i cwinyi. Amini tekona, lokka ma en aye Baibul, cwak ma ki i polo, luwoti ma gitye i lobo, pwonnye kare ki kare, ki dok tira ma mitte i karene kikome.’ Pud dong obedo mot madit ya me timo gin ma Jehovah mito ki botwa ki dok me tic kacel ki Lubangawa!”\nCOVER SUBJECT Tika Pud Konyo me Timo Gin Matir i Kareni?\nCOVER SUBJECT Kit ma Gin ma Pe Atir Gudo In Kwede\nCOVER SUBJECT Pingo Ber me Timo Gin Matir\nMok Tammi me ‘Medde ki Bedo ki Mar i Kinwu Kekenwu Macalo Omego’!\nWek ‘Motte Maber ma Pe Wacce-ni’ Ocuk Cwinyi’\nCwiny Maleng Ribbe Ki Cwinywa\n“Wek Wanywak Wot Kwedi”\nText Yero Bukke me kompiuta me akwanya WI LUBELE—ME AKWANA I KACOKKE Januari 2016\nWI LUBELE—ME AKWANA I KACOKKE Januari 2016


Icaya 7 ACO85 - I kare pa Akaj wod pa Yocam, wod pa - Bible Search\nIcaya 6 Icaya 8\nLok mukwogo ma Icaya otito bot Akaj\n1-I kare pa Akaj wod pa Yocam, wod pa Ujia, kabaka me Juda, Rejin kabaka me Ciria, ki Peka wod pa Remalia, kabaka me Icrael, gin aryo ducu yam gubino i Jerucalem pi lweny i kome, ento pe gutwero loyone. 2I kare ma gitito lokke bot likwayo pa Daudi ni, “Jo Epraim doŋ guribbe woko ki jo Ciria,” cwiny Akaj ki pa lwakke omyel twatwal kit macalo yamo yeŋo kwede yat ka tye ka kodo.\n3Rwot owaco bot Icaya ni, “Cit irwatte ki Akaj, in kacel ki wodi Cear-yacub. Cit irwatte kwede i agikki me yo pii ma mol a ki i joro ma malo, i yo gudo ma cito i poto pa lalwok-boŋo, 4ci iwacce ni, ‘Gwokke, bed mot laboŋo lworo mo, cwinyi bene pe opoti pi kiniga malyet ma omako Rejin ki jo Ciria ki wod pa Remalia, pi ajut aryo ma guwan woko ma yitogi tye Ica dunynyi. 5Pien jo Ciria ki jo Epraim ki wod pa Remalia guporo lok marac ma myero gitim i komi, kun giwacci, 6“Wacitu walwenyu i kom Juda, wami obed ki lworo madwoŋ, wek wamaa woko obed mewa, ci waketu wod pa Tabcel me bedo kabaka iye.” 7Meno omiyo Rwot. Lubaŋa owaco kuman ni,\nCobo tamgi biloyogi woko, pe bicobbe ada.\n8Pien Damaciko aye gaŋ madit me Ciria,\nki Rejin aye rwot me Damaciko.\n(Ma pud peya mwaka pyerabicel wiye abic otum, gibiŋinyo jo Epraim, bimiyo pe dok gimedde me bedo rok.)\n9Camaria aye gaŋ madit me Epraim,\nki wod pa Remalia aye rwot me Camaria.\nKa ce pe wubiye,\nadada, pe wubicuŋ matek.’ ”\nLok ma Icaya oloko i kom Immanuel\n10Rwot dok owaco ki Akaj ni, 11“Peny pi Lanyut mo ki bot Rwot Lubaŋani; kadi lanyut ma tye piny ka matut i lyel nyo kadi ma tye malo i polo.” 12Ento Akaj ogamo kun wacci. “Pe abipenyo Lanyut mo, dok pe abitemo Rwot.” 13En dok owaco ni, “Koŋ wuwiny wun likwayo pa Daudi! Yelo dano ma wuolo komgi pe romowu, mumiyo wutye ka olo kom Lubaŋana dok bene-ni? 14-Pi meno, Rwot kikome aye ma bimiyo botwu lanyut. Nen, nyako mo ma peya oŋeyo laco biyac, ci nywalo latin laco, gibicako nyiŋ latin meno ni Immanuel+. 15Latin meno bimato cak lukulu ki moo kic, ka doŋ oŋeyo kwero gin marac ki yero gin maber. 16Pien ma pud peya latin-nu ŋeyo kwero gin marac ki yero gin maber, lobo ma itye iye ki lworo madit i kom lukerre aryo-nu gibiweko doŋ noŋo. 17Rwot bimiyo kare mo bino i komi ki i kom lwakki, ki i kom jo me doggola me ot pa kwaru ma yam peya onen cakke ma jo Epraim gupokke woko ki jo Juda; en bikelo kabaka me Aciria.”\n18I kare meno, Rwot bilwoŋo lwaŋi ma bedo i acakki kulu me Ejipt, ki kic ma bedo i lobo Aciria ki lwiyo. 19Gin ducu gibibino gio woko lirut i luŋ matut, ki i kin got ma obar, ki i wi okuto-gu ducu, ki i olet ducu.\n20I kare meno Rwot bikelo dano mo ki loka kulu Euprate, ma en kabaka me Aciria. En bitimowu malit calo dano ma gilyelo yer wiye ki yer kome woko ducu, bilyelo yer tik woko bene.\n21I kare meno dano bigwoko roya ki megi romi aryo, 22doŋ pi cak madwoŋ twatwal ma gibimiyo bot dano-nu, miyo dano meno bimato cak lukulu ki moo kic.\n23I kare meno potti ducu ma yam ginoŋo iye tyen olok alip acel, ma poto acel acel gicato i wel me cekel me ryal alip acel bene, bibedo okuto ki ocok keken. 24Dano bicito kunnu ki atum ki atero, pien okuto ki ocok biromo lobo ducu; 25ento lobo ducu ma bedo cerecere ma yam onoŋo gipuro ki kweri, pe dok wubicito iye pi lworo okuto ki ocok. Kabedo meno bidoko ka ma dyaŋi camo iye kengi; dok romi ki dyegi gibibedo ka nyono piny iye atata.


Luka 1 ACO85 - Jo mapol doŋ gutemo coyo lok i kom gin - Bible Search\nMarako 16 Luka 2\nLok bot Teopilo\n1Jo mapol doŋ gutemo coyo lok i kom gin ma otimme i kinwa, 2macalo jo ma guneno ki waŋgi nia i acakki, dok ma gudoko lutic me lok meno, gukwaŋo botwa. 3Pi meno, Ladit Teopilo, ka doŋ aŋiyo gin ducu nia i acakki, an bene atamo ni bedo ber ka acoyo piri, kun aryeyo kikore, 4wek iniaŋ ada me lok meno ma yam gipwonyi kwede.\n5-I kare pa Kerode kabaka me Judaya, onoŋo tye ajwaka pa Lubaŋa mo ma nyiŋe Jekaria, me waŋ tic pa Abia; yam tye ki dakone ma i kin anyira pa Aron, nyiŋe Elicabet. 6Gin aryo ducu yam kitgi atir i nyim Lubaŋa, kun gilubo cik pa Rwot ducu laboŋo bal. 7Ento onoŋo gipe ki litino, pien Elicabet yam lalur, gin aryo ducu onoŋo doŋ guti woko.\n8I kare ma Jekaria tye ka tiyo tic me ajwaka i nyim Lubaŋa, i kare me waŋ ticce, 9macalo kit pa ajwagi tye, kwir okwanye me donyo i ot pa Rwot ka waŋo gitye woko ka lega i cawa me waŋo odok eceta. 10Lwak dano ducu onoŋo gitye woko ka lega i cawa me waŋo odok eceta 11Lamalaika pa Rwot onen bote kun ocuŋ yo tuŋ lacuc i ŋet keno tyer me waŋo odok eceta. 12Ka Jekaria onene, ci cwinye opoto, lworo omake. 13Ento lamalaika owacce ni, “Pe ilwor, Jekaria, pien legani doŋ Lubaŋa owinyo. Dakoni Elicabet binywalli latin laco, ibicako nyiŋe Jon.\n14Ibibedo ki yomcwiny, cwinyi bikwe,\njo mapol cwinygi bibedo yom pi nywalle;\n15-pien en bibedo madit i nyim Rwot.\nEn pe bimato koŋo vino kadi gin ma mero dano;\nen bipoŋ ki Cwiny Maleŋ,\nnia i i minne.\n16En bidwoko Luicrael mapol bot Rwot Lubaŋagi,\n17-en bitelo nyime i cwiny ki tek pa Elia,\npi loko cwiny wegi litino i kom litinogi;\npi dwoko dano ma pe winyo cik i ryeko pa jo ma kitgi atir,\ndok me yubo pi Rwot dano ma doŋ guyubbe”\n18Jekaria openyo lamalaika ni, “Abiŋeyo man niŋniŋ? Pien an doŋ ati woko, dakona bene doŋ oti.” 19-Lamalaika ogamo doge ni, “An Gabriel, acuŋ i nyim Lubaŋa; giora ka lok kwedi, akelli kwena man maber. 20Winy ba, ibiliŋ ma pe itwero lok, nio i nino meno ma lok man bitimme iye, pien pe iye lokka, ma bicobbe ka kare oromo.”\n21Lwak onoŋo gubedo ka kuro Jekaria, guuro rune twatwal i ot pa Lubaŋa. 22Ka Jekaria okatti woko, onoŋo pe twero lok kwedgi, omiyo guniaŋ ni oneno ginanyuta i ot pa Lubaŋa macalo lek. En obedo ka gwelogi kun pe twero lok. 23Ka kare me ticce otum, ci odok i pacone.\n24Ka kare okato manok, dakone Elicabet ogamo ic. Okanne kwede pi dwe abic, kun waco ni, 25“Rwot otimo kit meno i koma, i kare ma onena iye, me kwanyo lewic woko ki i koma i kin dano.”\nGitito pi nywalo Yecu\n26I dwe me abicel Lubaŋa ooro lamalaika Gabriel i gaŋ mo i Galilaya, ma nyiŋe Najaret, 27-bot nyako ma peya oŋeyo laco, ma laco ma nyiŋe Yucepu otoŋo keny i kome; nyako meno nyiŋe Maliam. 28Lamalaika obino bote, omote ni, “Itye ba, in ma gimiyi gum! Rwot tye kwedi! 29Ento Maliam cwinye opoto pi lok man, obedo ka tamo te lok me mot man. 30Lamalaika owacce ni, ‘Pe ilwor, Maliam pien ilimo pwoc ki bot Lubaŋa. 31-Nen, ibiyac, ibinywalo latin laco, ibicako nyiŋe Yecu.\n32-En bibedo dit, gibilwoŋe ni, Wod pa En Mamalo Twal;\nRwot Lubaŋa bimiye komker pa kwarone Daudi.\n33En biloyo jo me ot pa Yakobo matwal;\nkerre pe bigik.’ ”\n34Maliam openyo lamalaika ni, “Lok man bibedo niŋniŋ, ma kun an pe aŋene ki laco?” 35Lamalaika odokke iye ni,\n“Cwiny Maleŋ bibino i komi,\ntek pa En Mamalo Twal biumi macalo tipo;\npi meno latin ma gibinywalo-ni gibilwoŋe Maleŋ,\nWod pa Lubaŋa.\n36Nen, watti Elicabet doŋ oyac i tiyone, binywalo latin laco; en ma yam gilwoŋo ni lalur kombeddi doŋ tye ki ic me dwe abicel. 37-Pien pe tye gin mo ma loyo Lubaŋa.” 38Maliam owaco ni, “Nen, an aŋeca pa Rwot; wek obed bota kit macalo iwaco.” Lacen lamalaika oa woko ki bote.\nMaliam olimo Elicabet\n39I kare meno Maliam oa, ocito oyotoyot i lobo ma obedo gotgot i gaŋ mo me Juda, 40ci odonyo i ot pa Jekaria, omoto Elicabet. 41Ka Elicabet owinyo mot pa Maliam, ci latin otiŋŋe ki i iye. Elicabet opoŋ ki Cwiny Maleŋ, 42odaŋŋe ki dwan maloŋo ni, “Itye ki gum i kin mon, latin ma i ii bene tye ki gum! 43Lok man kono oa ki kwene, lutuwa, min Rwoda me bino bota? 44Pien nen, ka awinyo dwan me motti, latin ma i iya otiŋŋe ki yomcwiny. 45Itye ki gum, in ŋat ma oye, pien lok ma Rwot otito boti bicobbe kakare.”\nWer me pak pa Maliam\n46-Maliam owaco ni,\n“Kwona pako Rwot,\n47cwinya yom i kom Lubaŋa Lalarra,\n48pien oneno can pa aŋecane.\nNen, nia tin yalwak me kare ducu gibilwoŋa ni lagumkom;\n49pien Won Twer Ducu otima gin madit,\nnyiŋe bene leŋ.\n50Kicane tye bot yalwak me kare ducu,\ni kom jo ducu ma gilwore.\n51Otiyo tic matek ki bade,\nolalo luwakke i tam me cwinygi.\n52Oreto luker ki i wi komkergi\nomiyo dito bot lucan.\n53Jo ma kec nekogi omiyo giyeŋ ki gin maber,\noryemo lulonyo gudok cen nono.\n54Okonyo laticce Icrael,\nopo pi timo kica,\n55-macalo oloko bot kwariwa,\nbot Abraim ki bot likwaye matwal.”\n56Maliam ori bot Elicabet dwe adek,\nka lacen odok i pacone.\nKit ma ginywalo kwede Jon Labatija\n57Ka kare me nywal pa Elicabet doŋ oromo, ci onywalo latin laco. 58Ka luwote ki wadine guwinyo ni Rwot onyuto kicane madwoŋ i kome kuman, cwinygi obedo yom kacel kwede. 59-I nino me aborone gubino ka liro latin. Gumito cako nyiŋe ki nyiŋ wonne Jekaria, 60ento minne ogamo ni, “Pe kit meno, gibilwoŋe ni Jon.” 61Gudokke iye ni, “Pe tye ŋat mo ma nyiŋe calo meno i kin wadiwu ducu do.” 62Gugwelo wonne ni en mito cako nyiŋe aŋa? 63En openyo pi got coc, ci ocoyo ni, “Nyiŋe Jon.” Gin ducu guuro. 64Cutcut dog Jekaria oyabbe, te lebe ogonnye, ci oloko kun pako Lubaŋa. 65Lworo omako dano ducu ma bedo cok i ŋetgi; lok meno ducu oywek i lobo Judaya ducu ma obedo gotgot. 66Dano ducu ma guwinyo gumako i cwinygi, kun giwaco ni, “Latin man kite bibedo niŋniŋ?” Pien ciŋ Rwot tye kwede.\nLok ma Jekaria otito\n67Wonne Jekaria opoŋ ki Cwiny Maleŋ, oloko macalo lanebi ni,\n68“Gipwo Rwot Lubaŋa pa Icrael,\npien doŋ olimo jone, okokogi.\n69Otiŋo piwa lalar matek\ni ot pa laticce Daudi,\n70macalo yam oloko i dog lunebine maleŋ\nma gubedo nia con ki con,\n71me larowa ki bot lukworwa,\nki i ciŋ jo ducu ma kwerowa;\n72pi timo kica bot kwariwa\nkun opo pi gicikkene maleŋ\n73ki kwoŋ ma okwoŋo bot kwarowa Abraim,,\nwatiyo bote laboŋo lworo,\nkun olarowa ki i ciŋ lukworwa,\n75kun waleŋ, dok kitwa atir i nyime\npi nino me kwowa ducu.\n76-In bene latin, gibilwoŋi lanebi pa En Mamalo Twal\npien ibitelo nyim Rwot pi yubo yone,\n77kun imiyo ŋec me lar bot rokke\nma bino pi weko balgi,\n78pi kica madwoŋ pa Lubaŋawa\nma oweko piny oru piwa ki malo,\n79-me menyo jo ma bedo i piny macol ki i tipo me to,\nki me tiro tyenwa i yo me kuc.”\n80Latin odoŋo, tek omedde i cwinye, obedo i tim nio i nino ma ginyute iye bot jo Icrael.


2 Camuel 3 ACO85 - Lweny obedo i kin jo me ot pa Caulo - Bible Search\n2 Camuel 2 2 Camuel 4\n2 Camuel 3\n1Lweny obedo i kin jo me ot pa Caulo ki lwak pa Daudi pi kare malac, kun ker pa Daudi doŋo medde ameda ki tek, ento ot pa Caulo jwik ajwika dok kwede piny kun goro bene,.\nAwobe pa Daudi ma onywalogi i Kebron\n2Litino awobe pa Daudi ma onywalogi i Kebron gin ene: latin kayone aye Ammon, minne Akinoam me Jejreel; 3me aryone Kileab, minne Abigail dako pa lyel Nabal me Karmel; me adekke Abcalom, minne Maaka ma nya pa Talmai kabaka me Gecur; 4me aŋwenne Adoniya, minne Kagit; me abicce Cepatia, minne Abital; 5ki me abicelle Itream, minne Egla, ma dako pa Daudi. Gin ducu Daudi onywalogi i Kebron.\nAbneri oribbe ki Daudi\n6I kare ma lweny tye i kin ot pa Caulo ki lwak pa Daudi, Abneri omedde odoko dano matek i kin jo me ot pa Caulo. 7Onoŋo Caulo yam obedo ki dako ma aŋecane ma nyiŋe Rijpa, nya pa Aiya, ci Icbocet ma wod pa Caulo-ni ocako kelo lok i kom Abneri ni obedo ki ci-wonne. 8Kiniga omako Abneri matek pi lok pa Icbocet, omiyo owacci, “An aye a gwok pa jo Juda bo? I kare man abedo ka nyuto mar madwoŋ i kom ot pa woru Caulo, ki i kom omegine ducu ki lureme ducu, pe ya am iyi i ciŋ Daudi bene ci tin doŋ icika pi balo wi dako man! 9-Lubaŋa myero oket can i koma kit meno ki makato bene, ka ce pe acobo kwoŋ ma yam Rwot okwoŋo i kom Daudi, 10pi kwanyo ker woko ki i ot pa Caulo, ki pi moko ker pa Daudi wek olo Icrael ki Juda ducu, cakke wa ki i Dan nio kwede i Beer-ceba.” 11Icbocet pe dok ogamo dog Abneri ki lok mukene, pien obedo ka lwore.\n12Abneri ocwalo lukwena bot Daudi i Kebron kun waco bote ni, “Lobo mono tye i ciŋ aŋa doki? Ket gicikke kweda, ci nen, ciŋa bidok yo tuŋ boti pi kelo lobo Icrael ducu boti.” 13Daudi ogamo ni, “Meno ber, abiketo gicikke kwedi; ento gin mukwoŋo ma amito ki tuŋ boti tye kit man; peya ibineno waŋa, nio waŋ ma ikelo Mikal nya pa Caulo, bota, ibino kwede ka ibino ka nena.” 14-Daudi dok ocwalo lukwena bot Icbocet wod pa Caulo kun waco ni, “Miya dakona Mikal ma yam anyomo ki del kom nyim jo Piliciti me co miya acel.” 15Icbocet ocwalo dano okwanyo dako wo ko ki bot cware Paltiel wod pa Laic. 16Paltiel olubo kor dakone kun kok pire nio kwede wa i Bakurim. Ka lacen Abneri ojuke ni odok cen, ci laco-nu odok cen.\n17Abneri ocako yubo lok ki ludoŋo pa jo Icrael kun wacci, “Nen, cakke wa i kare ma okato ca wubedo ki miti me keto Daudi obed kabaka ma loyowu. 18Doŋ wutim ba, pien Rwot yam ociko pi Daudi kun wacci, ‘Abimiyo laticca Daudi aye bilaro jo Icrael ki i ciŋ jo Piliciti ki i ciŋ lumerokgi ducu.’ ” 19Abneri owaco bot jo pa Benjamin bene kit meno, ci lacen ocito i Kebron ka tito bot Daudi kit lok ducu ma jo Icrael kacel ki jo ducu me ot pa Benjamin gutamo ni ber doŋ gitim.\n20Ka Abneri oo bot Daudi i Kebron ki jo pyeraryo, ci Daudi otedo karama pi Abneri ki jo ma en tye kwedgi ducu. 21Ci Abneri otito bot Daudi ni, “Koni doŋ amito dok cen, ci abicoko jo Icrael ducu aketogi i ciŋi, rwoda kaba ka, wek guket gicikke kwedi, ka doŋ icak loyo lwak ducu kit ma cwinyi mito.” Kit meno Daudi ocwalo Abneri ocito, kun dok gire ki kuc.\nJoab oneko Abneri\n22Ki iŋe wot pa Abneri, Joab ki lutic pa Daudi gudwogo ki i mony, gukelo lwak jami mapol ma guyako. Ento onoŋo Abneri doŋ pe bot Daudi i Kebron, pien Daudi onoŋo otyeko cwale ocito woko, ocito ki kuc. 23Ka Joab odwogo kacel ki lumony ducu ma onoŋo ocito kwede, gitito bo te ni, “Abiner wod pa Ner obino kany bot kabaka, ci kabaka oweko en ocito woko, ocito ki kuc.” 24Joab ocito bot kabaka owacce ni, “In ibedo ka timo gin aŋo? Nen ba, Abneri obino boti, ci piŋo icwale odok woko cen, omiyo en doŋ ocito woko? 25In mono pe iŋeyo ni Abneri wod pa Ner obino ka bwoli, wek ene ka ma icito iye ducu ki gin ducu ma itiyo?”\n26Ka Joab oa woko ki i nyim Daudi, ci ocwalo lukwena i kor Abneri, gudwogo kwede cen nia ki i waŋ pii me Cira, ento Daudi pe oŋeyo iye lok mo. 27Ka Abneri odwogo cen, oo i Kebron, Joab otere woko cen i dog gaŋ macalo mito lok kwede i muŋ, ci otugi cobo iye ki kunnu, oto woko. Oneke pi culo kwor remo pa ominne Acael. 28Ka Daudi owinyo pire, owacci, “An ki kerra ducu pe watye ki alii mo wacel i nyim Rwot pi to pa Abneri wod pa Ner. 29Aliine opot gire i kom Joab, ki i kom jo me ot pa wonne, Ot pa Joab kare ducu pe myero obed laboŋo dano mo iye ma kome cwer tut, nyo ladobo, nyo dano ma bwoc, nyo dano ma gineko ki pala lucwan, nyo dano ma lakec cam!” 30Joab ki ominne Abicai guneko Abneri kit meno, pien yam oneko omingi Acael i mony ma obedo i Gibeon.\n31Daudi dok owaco bot Joab ki lwak ducu ma gitye kwede ni, “Wuyec ginarukawu, wutwe boŋo cola i pyerwu, wek wukum i nyim Abneri.” I kare ma giyiko kom Abneri Daudi ma kabaka-ni olubo kor kitarane. 32Giyiko i Kebron, ci kabaka odaŋŋe ki koko matek i wi lyelle, ki lwak ducu bene gukok. 33Kabaka okoko Abneri kun wacci,\n“Abneri myero oto kit ma lamiŋ to-ni mono?\n34Badi yam pe gitweyo woko do;\nkit ma dano kome wee i nyim latim bwami,\nin bene komi owec kit meno do.”\nCi lwak ducu dok gunwoyo koke. 35Lwak ducu gubino ka bito Daudi wek ocam kwon ma piny pud dyeceŋ, ento Daudi okwono kwon kun wacci, “Lubaŋa myero oket can i koma kit meno ki makato bene, ka ce abilo kwon mo ma ceŋ peya opoto!” 36Ci lwak guniaŋ lok ma i cwinye, omiyo cwinygi okwe; pien kit gin ducu ma kabaka tiyo yomo cwiny lwak ducu.\n37Kit meno omiyo lwak ducu guniaŋ i nino meno ni pe kabaka aye ma omiyo ni ginek Abneri wod pa Ner. 38Kabaka owaco, bot luticce ni, “Wun pe wuŋeyo ni oteka madit ma lawimony doŋ oto woko tin ki i Icrael? 39An adoko nyap woko i kare man, kadi an kabaka ma giwiro. Awobe pa Jeruya gin aye guketa i peko, Rwot myero ocul kwor i kom latim marac muporo kit bwamine!”


Ejekiel 42 ACO85 - Dano-nu dok otelo nyima otera i - Bible Search\nEjekiel 41 Ejekiel 43\nOdi aryo ma gigerogi cok ki ot pa Lubaŋa\n1Dano-nu dok otelo nyima otera i dyekal ma i iye ma tye yo tuŋ acam-mi, ci okela wa i kicika mapol ma onoŋo gukemme ki dyekal me ot pa Lubaŋa ma onoŋo okemme ki ot ma tye yo tuŋ acam-mi. 2Ot man ma onoŋo tye yo tuŋ acam-mi borre onoŋo romo futi miya acel ki pyerabicel, ki lacce onoŋo romo futi pyeraboro. 3Ki tuŋcel onoŋo okemo kabedo ma lacce romo futi pyeradek wiye aryo ma i ŋet ot pa Lubaŋa, ki tuŋcel onoŋo okemo kabedo ka ma gicano iye gweŋ ma i dyekal ma woko. Ot man onoŋo yam gigero i dul adek ma gukubbe malo i wi wadi, dul ot acel acel onoŋo tye ki yo mukemo yo wadi ma donyo i odi ma gukubbe malo i dul adek-ki. 4I nyim kicika magi onoŋo yo tye iye me donyo i ot ki yo tuŋ i iye kunnu, lacce onoŋo romo futi apar wiye abicel ki borre futi miya acel ki pyerabicel; doggolagi ducu onoŋo tye yo tuŋ acam. 5Kicika ma malo onoŋo gigero madiŋ, pien kicika ma piny ki ma i dyere onoŋo gumayo kabedo malac woko ki piny. 6Pien onoŋo gitye odi ma gukubbe malo i dul adek, onoŋo wir bene pe i igi calo wir ma onoŋo tye i dyekal ma woko-ni, Mumiyo kicika ma malo gidiyo woko obedo madiŋ makato kicika ma gucuŋ i ŋom ki ma i dyere-gu. 7Onoŋo bene tye cel ki woko ma opimme ki kicika ducu atir, kun okemo yo tuŋ dyekal ma woko, doŋ ka ma okemme ki kicika onoŋo borre romo futi pyeraboro. 8Kicika ma onoŋo tye i kom dyekal ma woko onoŋo bocogi romo futi pyeraboro, kun kicika ma okemo ot pa Lubaŋa-gu bocogi onoŋo romo futi miya acel ki pyerabicel. 9Ki yo tuŋ piny i te kicika magi onoŋo tye iye doggola me donyo yo tuŋ wokceŋ, ka onoŋo dano gidonyo i igi ki yo tuŋ i dyekal ma woko, 10ka ma cel ma tye yo tuŋ woko ocakke ki iye.\nOnoŋo tye kicika mogo bene yo tuŋ acuc ma gukemme ki dyekal dok gukemme ki ot madit-ti, 11onoŋo yo bene tye i nyimgi. Onoŋo giromrom ki kicika ma gitye yo tuŋ acam, ma bocogi ki lacgi bene rom, ki kit ma gigerogi kwede bene rom, wa doggolagu ducu girom. 12Onoŋo tye doggola me donyo yo tuŋ wokceŋ ki piny i te kicika ma gitye yo tuŋ acuc, ka ma dano donyo ki iye tuc i yo, ki dok cel ma opoko kingi onoŋo okemme kwedgi.\n13Dano-nu dok owacca ni, “Kicika magi ducu ma tye yo tuŋ acam ki kicika ma gitye yo tuŋ acuc ma gukemme ki dyekal-li gin aye kicika maleŋ, I kicika magi en aye ajwagi ma gidonyo ka tic i nyim Rwot gicamo iye gityer maleŋ makato ducu, Kunnu aye giketo iye gityer maleŋ makato ducu, gityer me moko kwon, gitum pi bal, ki gitum pi tino alii, pien kabedo meno aye kabedo maleŋ. 14Ka inen ajwagi doŋ gudonyo i kabedo maleŋ, pe gibia gikato woko ki iye gicito i dyekal ma woko laboŋo weko boŋŋigi ma giruko ka gitye ka tic kunnu, pien boŋŋi magi gileŋ. Gibiruko boŋŋi mukene ma pud peya noŋo gucito cok ki kabedo ka ma lwak gicokke iye.”\nKit ma gipimo kwede kabedo murumo ot pa Lubaŋa\n15Lacen ka doŋ dano-nu otyeko pimo kabedo ma tye yo tuŋ i iye murumo ot pa Lubaŋa, ci otelo nyima otera wadonyo ki i dogcel ma okemo yo tuŋ wokceŋ, ci ocako pimo kabedo ma orumo ot pa Lubaŋa ki woko. 16Opimo kabedo ma tye yo tuŋ wokceŋ ki lagada me pimo piny, ci opimo ki lagada meno oromo futi miya aboro. 17Ka olokke dok opimo kabedo ma tye yo tuŋ acam, opimo ki lagada me pimo piny oromo futi miya aboro. 18Ka dok olokke opimo kabedo ma tye yo tuŋ acuc, opimo ki lagada me pimo piny oromo futi miya aboro. 19Lacen olokke yo tuŋ potoceŋ ci opimo ki lagada lapim piny oromo futi miya aboro. 20Opimo twoke aŋwen ducu. Onoŋo bene tye cel murumo woko, ma borre romo futi mi ya aboro ki lacce bene futi mi ya aboro, wek opok kin kabedo maleŋ ki kabedo me nino ducu.


Marako 14 ACO85 - Nino madito me Kato (Paska) ki me - Bible Search\nMarako 13 Marako 15\n(Matayo 26.1-5; Luka 22.1-2; Jon 11.45-53)\n1-Nino madito me Kato (Paska) ki me Mugati ma Tobi Pe Iye onoŋo odoŋ nino aryo, ajwagi madito pa Lubaŋa ki lupwony-cik guporo lok me mako Yecu ki ryeko ka wek gineke. 2Pien onoŋo guloko ni, “Pe gimak i nino madito, miyo lwak bitugge.”\nGiwiro Yecu ki moo i Betania\n(Matayo 26.6-13; Jon 12.1-8)\n3-I kare ma Yecu tye i ot pa Cimon ladobo, i kare ma obedo ka cam, dako mo obino ma kun tye ki adomo moo nard kikome ma welle dwoŋ-ŋi; ocako turo dog adomo moone, ci oonyo i wiye. 4Ento cwiny jo mogo ocwer, ci gucako lok kekengi ni, “Piŋo moo man gibalo abala? 5Pien moo man kono nene gicato woko, kono nene okelo lim ma romo ciliŋ miya adek kulu ki makato bene, ka wek gimi ki lucan.” Ci gucako tugge i kom dako-nu matek. 6Yecu ocako waco ni, “Wuweke obed mot, wuyelo piŋo? En otiyo gin maber twatwal i koma. 7-Pien wun wutye kacel ki lucan kare ducu, dok wutwero konyogi i kare ducu ma wumito; ento an pe abibedo kwedwu kare ducu. 8En otiyo gin ma en twero; dok en aye okwoŋo onyo moo i koma me yika. 9Adada awacciwu ni, i kabedo ducu ma i wi lobo ma gibitito iye lok me kwena maber, gin ma dako-ni otiyo bene gibitito pire, wek obed me po en.”\nJuda oye dobo Yecu\n(Matayo 26.14-16; Luka 22.3-6)\n10Juda Lakeriot, ma en dano acel ma i kin jo apar wiye aryo-ni, ocito bot ajwagi madito pa Lubaŋa pi miyo Yecu i ciŋgi. 11Ka guwinyo lokke oyomo cwinygi, gucako cikke me miye lim; ki en bene ocako yenyo kare maber ma eromo miyo ki Yecu i ciŋgi.\nYecu ocamo cam me Kato (Paska) ki lupwonnyene\n(Matayo 26.17-25; Luka 22.7-14, 21-23; Jon 13.1-30)\n12I kom nino mukwoŋo me nino madito me Mugati ma Tobi Pe iye, ma gitumo iye latin romo me Kato, lupwonnye gupenye ni, “Imito waciyubbi kabedo mene wek icam iye Kato?” 13En ooro lupwonnyene aryo ki i kingi kun cikogi ni, “Wucit wa i Jerucalem; ci wubirwatte iye ki laco mo ma oyeyo agulu pii, en aye wulub kore. 14Ka ma en odonyo iye-ni, en aye wupeny iye won ot ni, ‘Lapwony owacci, ot welo ma atiro iye tye kwene, ka ma abicamo iye cam me Kato, kacel ki lupwonnyena?’ 15Ci en binyuto botwu kicika ot ma malone, ma gipeto, giyubo maber, wuyubwa kabedo kunnu.” 16Lupwonnye gucito, ci gudonyo i Jerucalem, gunoŋo kit macalo en owaco botgi-ni, gucako yubo cam me Kato kunnu.\n17Ka piny doŋ oyuto ci obino ki jone apar wiye aryo. 18-Ka gubedo piny ci gucako camo cam, ci Yecu owacogi ni, “Adada awacciwu ni, ŋat acel i kinwu bidoba, en aye dano ma camo kacel kweda.” 19Gin gucako kumo cut, kun dano acel acel penye ni, “An bo?” 20Yecu owacogi ni, “Tye ŋat acel i kinwu wun jo apar wiye aryo-ni, en aye dano ma tye ka gweyo i atabo acel kweda-ni. 21Pien Wod pa dano tye ka wot kit man pi cobo kit ma gicoyo i kome-ni; ento dano ma odobo Wod pa dano-ni bineno can! Kono nene obedo ber ka dano-nu pe ginywalo.”\n(Matayo 26.26-30; Luka 22.14-20; 1 Kor 11.23-25)\n22Ka gitye ka camo cam, Yecu omako mugati; ci olego gum i kome, ocako baro iye, omiyo bot lupwonnye, kun wacci, “Wugam man, man aye koma.” 23Dok otiŋo kikopo, ci opwoyo, ocako miyone botgi, gin gumato. 24-Yecu owaco botgi ni, “Man aye remona me gicikke ma ocwer pi jo mapol. 25Adada awacciwu ni, pe dok abimato pig olok, nio wa i kare ma abicako dok matone manyen wa i ker pa Lubaŋa.” 26Ka doŋ gutyeko wero wer, ci gucito i wi got Jeituni\n(Matayo 26.31-35; Luka 22.31-34; Jon 13.36-38)\n27-Yecu owaco botgi ni, “Wun ducu wubitenya woko kena, pien yam gicoyo ni, ‘Abigoyo lakwat, ci romi gibiket woko ata.’ 28-Ento lacen ka doŋ acer woko ci abitelo nyimwu me cito i Galilaya.” 29Petero ogamo ni, “Kadi ka jo mukene ducu gibitenyi woko, ento an pe abitenyi ata.” 30Yecu owacce ni, “Adada awacci ni, tin ki i dyewor, ma noŋo twon gweno peya onwoyo koko kiryo, noŋo in doŋ ityeko kwera woko tyen adek kulu.” 31Ento Petero dok ogamo matek twatwal ni, “Twara ma ato kacel kwedi, pe abikweri.” Gin ducu gucako loko kit meno bene.\nYecu olego Lubaŋa i poto Gececemane\n(Matayo 26.36-46; Luka 22.39-46)\n32Gucito i kabedo ma nyiŋe Gececemane, ci ociko lupwonnyene ni, “Wun koŋ wubed kany, an koŋ acileg Lubaŋa.” 33En otero Petero ki Yakobo ki jon, ci cwinye ocako poto matek ki kumo bene madwoŋ. 34Ocako wacogi ni, “An cwinya tye ka waŋ matek, mito neka woko. Wubed ka kiyo piny kany.” 35Ocito anyim manok, ci oguŋo oryebbe piny olego ni, “Ka ce twerre, lakit cawa-ni doŋ oa woko i koma.” 36Ci olego ni, “Abba, Wora, jami ducu twerre ki boti; kwany kikopo man woko ki i koma; ento pe obed kit ma an amito, obed kit ma in imito.” 37Ka odwogo botgi onoŋo gunino woko, ci owaco bot Petero ni, “Cimon, inino woko ce? Pe itwero kiyo piny pi cawa acel mo? 38Wuki, wuleg Lubaŋa, wek pe wudony i abita mo; cwiny kikome mito loyo abita pa Catan, ento kom aye nyap.” 39Dok odok ka lego Lubaŋa, kun nwoyo lego lega acel-lu. 40Ka dok odwogo onoŋo gunino woko, pien onoŋo nino doŋ omako waŋgi twatwal; pe doŋ giŋeyo gin ma myero gidokke iye. 41Ka dok odwogo botgi tyen me adekke, openyogi ni, “Wun pud wunino ce? Pud wutye ka yweyo bo? Doŋ otum, ki cawa bene doŋ oromo; wod pa dano doŋ gimiyo woko i ciŋ lubalo. 42Doŋ wua malo, orya wunu wacitu; nen dano ma odoba doŋ tye cok.”\n(Matayo 26.47-56; Luka 22.47-53; Jon 18.3-12)\n43Cutcut ma Yecu pud tye ka lok-ki, Juda otugi tuc; en yam ŋat acel ma i kin jo apar wiye aryo-ni. En obino ki lwak ma gua bot ajwagi madito pa Lubaŋa ki lupwony-cik ki ludoŋo, ma gitye ki pala lucwan ki odoo-gu. 44Juda ma odobe-ni yam omiyogi lanyut. En owacci, “Dano ma abimoto kun anoto leme, meno aye en kikome; wutugi make woko, wutere kun wugwoke maber.” 45Ka Juda obino ci okemo bot Yecu atir, ocako mote ni, “Lapwony,” ci onoto leme. 46Gin bene gutugi poto i kome, gumake woko cut. 47Dano mo acel ma onoŋo ocuŋ ka ŋete ocako woto pala lucwanne, otoŋo ki opii pa ajwaka madit pa Lubaŋa, oŋuno ite woko. 48Yecu owaco botgi ni, “Wubino bota ki pala lucwan ki odoo-gu me maka, macalo wubino i kom layak mo? 49-Abedo ka pwony i ot pa Lubaŋa jwijwi, ma kun abedo iye kwedwu, ci pe yam wumaka do. Doŋ wumaka, wek ginacoya ocobbe kakare.” 50Gin ducu guriŋo woko, guweke odoŋ kene.\nAwobi ma oriŋo woko\n51Awobi mo odwalo cuka boŋo camanini keken i kome, ci olubo ki kor Yecu; gin gumake bene, 52ento en oweko cukane odoŋ, ci oriŋo woko nono laboŋo mo.\n(Matayo 26.57-68; Luka 22.54-55, 66-67; Jon 18.13-14, 19-24)\n53Gutero Yecu bot ajwaka madit pa Lubaŋa, kun onoŋo ajwagi madito ki ludoŋo-gu ki lupwony-cik gucokke kacel. 54Petero obedo ka lubo kor Yecu ki cencen nio kwede wa i dyekal pa ajwaka madit; obedo ka oyo mac kacel ki lutic.\n55Ajwagi madito ki jo ma i Lukiko ducu guyenyo lok me caden ma mako kom Yecu ma miyo gineke; guyenyo kwe pe gunoŋo mo. 56Lwak lucaden mapol gubedo ka kelo lok goba i kome, ma lokgi ducu pe rwatte. 57Jo mukene gua malo, ci gukelo lok goba i kome ni, 58-“Wan wawinyo ka en loko ni, ‘An amuko ot pa Lubaŋa-ni woko, ma yam gigero ki ciŋ-ŋi, ci dok agero mukene-ne nino adek keken, ma pe gitiyo ki ciŋ.’ ” 59Kadi bed gukelo lok goba kit meno, ento lok ma gukelo pe rwatte.\n60Ajwaka madit otirre malo ci ocuŋ i dyere, ocako penyo Yecu ni, “Lwak adot ma lucaden gudoti kwede-ni in igamo niŋniŋ?” 61Yecu pe ogamo, oliŋ gire aliŋa. Ajwaka madit dok openye ni, “In aye Kricito ma Lubaŋa oyero, Wod pa Lubaŋa ma gipwoyo-ni bo?” 62-Yecu ogamo ni, “An aye a en; dok bene wubineno ka Wod pa dano obedo ki Won Twer atena i wi kom me deyo ka ŋete, tuŋ acucce; ka dok bino ki pol me polo-gu.” 63Ajwaka madit ocako yeco ginarukane woko kekene, kun wacci, “Pud dok wumito kit caden aŋo kaa? 64-Doŋ wutyeko winyo kit ma en yeto kwede Lubaŋa. Wutamo iye lok aŋo doŋ?” Gin ducu guŋolo lokke ni, balle romme to. 65Jo mukene gucako ŋulo laa i kome, kun giumo waŋe woko, ka gidoŋe kwede, ma kun giwacci, “In ma lanebi-ni, tuc ba,” ki lutic-gu gupoto i kome kun gipale ki ciŋgi.\nPetero okwero Yecu woko\n(Matayo 26.69-75; Luka 22.56-62; Jon 18.15-18, 25-27)\n66I kare ma onoŋo Petero tye piny i dyekal, ci aŋeca pa ajwaka madit acel mo obino kenyo. 67Ka oneno Petero ka oyo mac, ka obolo waŋe i kome ci owacce ni, “In bene onoŋo itye ki dano meno mua ki i Najaret, en Yecu.” 68Petero ocako kwero woko, ma kun wacci, “An pe aŋeyo, pe bene aniaŋ gin ma ibeloko.” Ka Petero okato woko i doggaŋ, ci twon gweno otugi kok cut. 69Aŋeca meno dok onene, ci dok ocako tito bot jo ma gucuŋ kunnu ni, “Dano man en bene ŋat acel ma i kingi.” 70Petero dok ocako kwerone woko aye. Kare dok okato manok mo, jo ma onoŋo gucuŋ kenyo dok guwaco ki Petero ni, “Ada in i ŋat acel ma i kingi, pien in Lagalilaya.” 71En ocako kwoŋŋe kun lamme kekene ni, “An pe aŋeyo dano man ma wun wuloko pireni.” 72Dok cutcut twon gweno okok tyen me aryone. Petero ocako po lok ma nene Yecu owacce ni, “Ma noŋo twon gweno peya onwoyo koko kiryo, noŋo in doŋ ityeko kwera woko tyen adek kulu.” Ci ocako koko matek cut.


Yucepu—Opii ma Owinyo Lubanga | Pwony me Baibul pi Lutino\nKinywalo Yucepu ma wonne Yakobo dong otii woko. Pi meno, wonne onongo marre loyo omegine mukene-ni. Itamo ni gin guwinyo nining? Nyeko omakogi matek i kom Yucepu dok onongo gidage mada. I kare mo ma Yucepu oleko lek mogo ma gipat adada, en otito lek magi bot omegine. Gutamo ni lek-ki te lokke ni nino mo gin gibikule i nyim Yucepu. Man omiyo gin dong gudage adada!\nNino mo acel, omegi Yucepu onongo gitye ka kwayo romi cok ki boma me Cekem. Yakobo ooro Yucepu me neno kit ma gitye kwede. Ma guneno ka Yucepu tye ka bino ki ka mabor, ci guloko i kingi kekengi ni: ‘Lalek-ki eno tye ka bino. Waneke woko!’ Gumake ci gubole i bur matut. Ento ominne ma nyinge Juda owacci: ‘Pe wuneke! Me ka meno, wacate macalo opii.’ Pi meno, gin gucato Yucepu bot lucatwil me Midian ma gitye ka cito i Ejipt pi cekel me ryal 20.\nKa dong, omegi Yucepu guluto kanyine i remo dyel, ci gucwalo kanyine bot wongi kun giwacci: ‘Man mono pe kanyi pa wodi?’ Pi meno Yakobo otamo ni lee mo mager omwodo Yucepu woko. Cwinye ocwer matek. Onongo pe tye ngat mo ma twero kweyo cwinye.\nI Ejipt, kicato Yucepu macalo opii bot ladit tic pa Parao ma nyinge Potipar. Ento Jehovah onongo tye ki Yucepu. Potipar oneno ni Yucepu timo ticce ducu maber dok genne. Ma peya otero kare malac, kiketo Yucepu macalo lalo jami ducu pa Potipar.\nDako pa Potipar oneno ni Yucepu nen mabulobulo dok mwonya matek. Nino ki nino, en obedo ka penyo Yucepu ni obut kwede. Ngo ma Yucepu otimo? En okwero woko kun wacci: ‘Pe! Meno gin marac. Laditta gena, dok in ibedo dakone. Ka abuto kwedi, nongo atimo bal madit i nyim Lubanga!’\nNino mo acel dako pa Potipar otemo diyo Yucepu tektek me buto kwede. En omako Yucepu ki bongone, ento Yucepu ongweco woko. I kare ma Potipar odwogo gang, en owaco ni Yucepu otemo buto kwede tektek. Ento en onongo tye ka loko lok goba. Potipar okeco adada, ci obolo Yucepu i buc. Ento wi Jehovah pe owil i kom Yucepu.\n“Wumwolle kenwu i te twero pa Lubanga, wek ka kare oromo en otingwu malo.”—1 Petero 5:6\nLapeny: Omegi Yucepu gutere nining? Pingo kibolo Yucepu i buc?\nAcakki 37:1-36; 39:1-23; Tic pa Lukwena 7:9\nNywakki Nywakki Opii ma Owinyo Lubanga


Lunyodo—Wupwony Lutinowu me Maro Jehovah | Wi Lubele me Anyama\nPWONY ME ANYAMA ME 52\n‘Lutino aye ginaleya ma oa ki bot Jehovah.’—JAB. 127:3.\n1. Tic ango ma Jehovah omiyo ki lunyodo?\nJEHOVAH ocweyo laco ki dako mukwongo ki miti me nywalo lutino. Baibul waco atir ni: ‘Lutino aye ginaleya ma oa ki bot Jehovah.’ (Jab. 127:3) Man tyen lokke ngo? Go kong ka laremi mo macok omini centene mo madit ni igwokke. Ibiwinyo nining? Iromo winyo ni en onyuto gen madit adada i komi. Ento bene itwero bedo ki par i kom kit ma ibigwoko kwede ki cente meno. Jehovah, Laremwa macok loyo, omiyo tic ki lunyodo me gwoko gin mo ma pire tek loyo cente. En ominigi tic me gwoko lutinogi maber wek gubed ma cwinygi yom.\n2. Lapeny mene ma wabinyamogi i pwony man?\n2 Anga ma omyero omok ka jo munyomme myero gunywal lutino ki dok awene ma omyero gunywal kwede? Dok gin ango ma lunyodo gitwero timone me konyo lutinogi me bedo ki yomcwiny i kwogi? Nen kong cik ma igi lac mogo ma nonge i Lok pa Lubanga ma twero konyo luot ma Lukricitayo me moko tam me ryeko.\nWOR TAM MA LACO GIN KI DAKONE GUMOKO\n3. (a) Anga ma omyero omok ka jo munyomme myero gunywal lutino nyo pe? (b) Lok ada mene me Baibul ma omyero lurem ki jo me paco pa jo munyomme wigi opo iye?\n3 I tekwaro mogo, dano tamo ni jo ma gunyomme nyen omyero gucak nywalo lutino cutcut. Gitwero nongo dic ki bot lupacogi nyo jo mukene me lubo tekwaro meno. Jethro, omego mo ma i Acia, owaco ni, “I kacokke, jo ma gitye ki lutino gidiyo jo munyomme ma gipe ki lutino me cako nywal.” Jeffrey, omego mukene ma i Acia, otito ni, “Jo mukene gitito ki luot ma gipe ki lutino ni pe gibibedo ki ngat ma myero ogwokgi ka ceng mo gutii.” Kadi bed kit meno, luot acel acel omyero gumok pigi kengi ka gimito nywalo lutino nyo pe. Meno tam ma myero gin aye gumoki pien tic meno bibedo i wigi. (Gal. 6:5) Ngene kene ni, lurem ki lupaco pa jo munyomme nyen-ni gimito ni gubed ma cwinygi yom. Ento jo ducu myero wigi opo ni moko tam man ka omyero ginywal lutino nyo pe obedo tic pa luot-ti.—1 Tem. 5:13.\n4-5. Jami aryo mene ma mitte ni laco ki dako omyero gulok iye, dok kare mene maber me nyamo lok meno? Tit kong.\n4 Luot ma gumoko tamgi me nywalo lutino omyero gunyam lapeny aryo ma pigi tek: Mukwongo, gimito cako nywalo lutino awene? Me aryo, gimito ni ginywal lutino adi? Awene ma opore pi laco ki dako me nyamo lapeny magi? Dok pingo lapeny aryo magi pigi tek adada?\n5 Pol kare, ma peya gunyomme, laco ki dako omyero gunyam lok i kom nywalo lutino. Pingo meno kare maber? Pien pire tek adada ni tamgi orwatte i kom lok man. Medo i kom meno, mitte ni guniang ka gitye atera me gwoko lutino. Luot mogo gumoko tamgi me kuro pi mwaka acel nyo aryo i nge nyomgi ma nongo peya gunywal pien ka gudoko lunyodo, pol pa cawagi ki kerogi bicito i gwoko lutino. Tamgi nongo tye ni, ka gukuro pi kare mo, man weko kong gibedo ki kare me jolo alokaloka ma nyom kelo kun gidongo wat macok i kingi.—Ep. 5:33.\n6. Tam ango ma luot mukene gumoko ma lubbe ki kwo matek ma watye ka kato ki iye i kare-ni?\n6 Lukricitayo mukene guyero me lubo lanen pa awobe adek pa Nua ki mongi. Luot adek-ki pe gunywalo lutino cutcut i nge nyomgi. (Acak. 6:18; 9:18, 19; 10:1; 2 Pet. 2:5) Yecu oporo karewa-ni ki “kare pa Nua,” dok pe tye akalakala mo keken ni watye ka kwo i kare ma ‘piny tye marac.’ (Mat. 24:37; 2 Tem. 3:1) Pi tyen lok meno, jo munyomme mogo gumoko tamgi pe me nywalo lutino i kare-ni wek gimi cawa malac i tic pa Lukricitayo.\nKa gitye ka moko ka gimito nywalo lutino ki bene wel lutino adi ma gimito, luot ma giryek kong gibedo piny “ka kwano wel lim ma mitte.” (Nen paragraf 7) *\n7. Pwony ma tye i Luka 14:28, 29 ki Carolok 21:5 twero konyo jo munyomme nining?\n7 Ka gitye ka moko ka gimito nywalo lutino ki bene wel lutino adi ma gimito, luot ma giryek kong gibedo piny “ka kwano wel lim ma mitte.” (Kwan Luka 14:28, 29.) Luot ma dong gupito lutino gingeyo ni gwoko lutino pe mito cente keken, ento bene mito cawa ki kero. Pi meno, pire tek pi jo munyomme me nyamo lapeny calo: ‘Tika wan ducu wabibedo ki dog tic wek wanong cente ma mitte me gwoko jo me otwa? Tika tamwa rwatte i kom gin ma waneno ni pire tek pi jo me otwa? Ka bimitte ni wan aryo-ni ducu wabed ki dog tic, ci anga ma bigwoko lutinowa? Anga ma bidoro tam ki tic pa lutinowa?’ Luot ma gikwanyo kare me nyamo lapeny magi ma wigi opye mot nongo gitye ka lubo lok ma tye i Carolok 21:5.—Kwan.\nLaco ma lamar timo jami ducu ma en twero me tyelo kor dakone (Nen paragraf 8)\n8. Ariya ango ma jo munyomme ma gitye Lukricitayo myero gunge ni gibibedo kwede, dok ngo ma laco ma lamar bitimone?\n8 Mitte dok opore ni lanyodo acel acel omyero omi kare dok oti matek me gwoko latin. Dong ka jo munyomme gunywalo lutino mapol ma kingi cok cok, gitwero nongo ni tek adada me keto cwinygi i kom latin acel acel. Lunyodo mogo ma gubedo ki lutino mapol gutito ni i kine mukene onongo giwinyo ni jamine obwoyogi woko. Min lutino twero nongo ni eol matek kare ducu. Man twero weko en pe nongo cawa me kwan pire kene, lega, ki nywako i tic me pwony kare ki kare. Ariya mukene twero bedo me keto cwinye i cokke wek enong adwogi maber ki i cokke pa Lukricitayo. Ngene kene ni laco ma lamar bitimo jami ducu ma en twero me tyelo kor dakone, ka lutinogi mito kony i cawa me cokke nyo bene ki gang. Me labolle en twero konyo dakone ki tic ma gang. En bitic matek me neno ni gibedo ki Woro pi Jo me Ot kare ki kare. Dok wego ma Lakricitayo bicito ki jo me otte i tic me pwony kare ki kare.\nKIT ME PWONYO LUTINO ME MARO JEHOVAH\n9-10. Gin ango ma omyero lunyodo gutim me konyo lutinogi?\n9 Jami ango ma lunyodo gitwero timo me konyo lutinogi wek gumar Jehovah? Gitwero gwoko lutinogi nining ki i kit maraco me lobo man? Nen kong jami mogo ma lunyodo gitwero timo.\n10 Leg pi kony pa Jehovah. Nen kong labol pa Manoa ki dakone, ma lacen gudoko lunyodo pa Samson. I kare ma Manoa oniang ni dakone binywalo latin awobi, en olego Jehovah ni ominigi tira i kom kit me gwoko latin man.\n11. Lunyodo gitwero lubo lanen pa Manoa nining kit ma kitito kwede i Lungolkop 13:8?\n11 Nihad gin ki dakone Alma, ma gia ki i lobo Bosnia and Herzegovina, gunongo pwony ki i labol pa Manoa. Gin gutito ni: “Calo Manoa, wabako dogwa bot Jehovah wek opwonywa me bedo lunyodo maber. Dok Jehovah ogamo legawa i yo mapatpat—kun wok ki i Ginacoya, bukkewa, cokke, ki gure madito.”—Kwan Lungolkop 13:8.\n12. Lanen ango ma Yucepu ki Maliam guweko pi lutinogi?\n12 Pwonygi ki lanenni. Gin ma iloko pire tek; ento, gin ma itimo aye bigudo latinni makato. Watwero bedo ki gen ni Yucepu ki Maliam guweko lanen maber adada pi lutinogi, kadi wa Yecu. Yucepu otiyo matek me gwoko jo me ode. Medo i kom meno, Yucepu ocuko cwiny jo me ode me dongo mar pi jami me cwiny. (Nwo. 4:9, 10) Kadi bed onongo pe mitte i te Cik ni Yucepu oter jo me ode ducu ka en cito i Jerucalem “mwaka ki mwaka” me kwero kwer me Kato, ento en otimo. (Luka 2:41, 42) Twero bedo ni wege mukene gutamo ni tero jo me odigi ducu i wot man tek adada, dok mito cente ki cawa madwong. Ento labongo akalakala mo, Yucepu onongo maro jami me cwiny dok opwonyo lutinone me timo kit meno. Maliam bene onongo ngeyo Ginacoya maber. I lokke ki ticce, en opwonyo lutinone me maro Lok pa Lubanga.\n13. I yo ma nining ma luot mo gulubo kwede lanen pa Yucepu ki Maliam?\n13 Nihad gin ki dakone Alma, ma kiloko i komgi con-ni onongo gimito lubo lanen pa Yucepu ki Maliam. Meno okonyogi nining me pwonyo awobigi me maro Jehovah ki tic pire? Guwaco ni, “I kit ma wakwo kwede, watemme me nyuto ki wodwa kit ma pire tek kwede me kwo ma lubbe ki cik ma igi lac pa Jehovah.” Nihad omedde ni, “Bed kodi dano ma imito ni latinni obedi.”\n14. Pingo lunyodo omyero gunge lurem lutinogi?\n14 Kony lutinoni me yero lurem mabeco. Wego ki mego omyero gin ducu gunge anga ma obedo larem lutinogi ki gin ango ma gitye ka timone. Meno kwako ngeyo anga ma lutinogi kubbe kwede i Intanet kacel ki i cim cinggi. Lurem magi gitwero gudo tam pa latin ki jami ma en timo.—1 Kor. 15:33.\n15. Gin ango ma lunyodo gitwero pwonyo ki i lanen pa Jessie?\n15 Gin ango ma myero lunyodo gutim ka pe gingeyo tic ki kompiuta, tabulet, nyo cim cing? Jessie, wego mo ma bedo i lobo Philippines owaco ni: “Onongo watye ki ngec manok adada i kom kit me tic ki tet me kare-ni. Ento man pe ogengowa pwonyo lutinowa i kom owic ma tye i tic ki tet me kare-ni.” Jessie pe ogengo lutinone ki tic ki jami magi pien ni en pe ngeyo tic kwedgi. En otito ni: “Abedo ka cuko cwiny lutinona me tic ki jami magi me pwonyo leb manyen, me yubbe pi cokke, ki dong kwano Baibul pigi kengi nino ducu.” Ka itye lanyodo, tika dong ikwano dok inywako ki lutinoni tam ma kimiyo i kom cwalo mecej i cim, nyo nywako cal i Intanet ma tye nonge i bute me “Teenagers” i jw.org®? Tika dong inyamo kwedgi vidio me Anga ma Doro Lawote—In Kece Tet ma Itiyo Kwede? ki Ti ki Kabedo me Nywako Lok i Intanet i Yo Maber? * Jami magi pigi tek ka itye ka pwonyo lutinoni kit me tic ki tet i yo maber.—Car. 13:20.\n16. Gin ango ma lunyodo mapol gutimo, dok adwogine obedo nining?\n16 Lunyodo mapol gitute me keto yub pi litinogi me ribbe ki jo ma gitye lanen maber i tic pi Lubanga. Me labolle, N’Déni ki dakone Bomine, ma gibedo i lobo Côte d’Ivoire, onongo pol kare gilwongo laneno me adwol me bedo i pacogi. N’Déni otito ni: “Man okelo adwogi maber i kom wodwa. En ocako tic macalo painia dok i kare-ni tiyo macalo lakony kor laneno me adwol.” Tika iromo yubo namo ma kit man pi lutinoni?\n17-18. Lunyodo omyero gucak pwonyo lutinogi awene?\n17 Cak pwonyo lutinoni ma pud gitino. Ka lunyodo gucako pwonyo lutino ma nongo pud gitino, adwogine bibedo maber. (Car. 22:6) Tam kong i kom Temceo, ma lacen otiyo ki lakwena Paulo macalo laneno ma woto awota. Yuneki, min Temceo, ki daane Loi, gupwonye ‘cakke i tinone.’—2 Tem. 1:5; 3:15.\n18 Luot mukene ma i lobo Côte d’Ivoire, ma nyinggi Jean-Claude ki Peace, gupwonyo lutinogi abicel ducu me maro Jehovah ki tic pire. Gin ango ma okonyogi me cobo ticgi maber? Gulubo lanen pa Yuneki ki Loi. Guwaco ni, “Wacako nyebo Lok pa Lubanga i cwiny lutinowa cakke ma pud gitye lukere.”—Nwo. 6:6, 7.\n19. Tyen lokke ngo me nyebo Lok pa Lubanga i cwiny lutino?\n19 Tyen lokke ngo me “nyebo” Lok pa Jehovah i cwiny lutinoni? “Nyebo” tyen lokke ni “pwonyo ki poyo wic kare ki kare kun ibedo ka nwoyone.” Me timone, lunyodo omyero gubed ki lutinogi kare ducu. Kare mukene cwiny lunyodo tur pien myero gubed ka nwoyo lok acel-li kare ki kare. Kadi bed kit meno, lunyodo omyero gunen man calo yo me konyo lutinogi me niang Lok pa Lubanga ki lubone.\nLunyodo myero guniang kit me pwonyo latin acel acel (Nen paragraf 20) *\n20. Tit kong kit ma kitwero tic kwede ki tam ma tye i Jabuli 127:4 me pwonyo lutino.\n20 Nge lutinoni maber. Jabuli 127 oporo lutino ki atero. (Kwan Jabuli 127:4.) Kit macalo kitwero yubo atero kun kitiyo ki jami mapatpat dok i caji mapatpat, latin acel acel pat ki lawote. Pi meno, lunyodo omyero gumok kit me pwonyo latin acel acel. Luot mo ma gibedo i lobo Icrael i kare-ni ma gupwonyo lutinogi aryo me tic pi Jehovah, gutito gin ma okonyogi ni, “Wabedo ka kwano Baibul ki latin acel acel patpat.” Ngene kene ni, lupaco acel acel gibimoko ka kwan i yo meno mitte nyo twerre.\n21. Kony ango ma Jehovah miyo ki lunyodo?\n21 Lunyodo i kare mukene giwinyo ni tek adada me pwonyo lutinogi, ento lutino gubedo mot mua ki bot Jehovah. En tye atera me miyo kony bot lunyodo ducu. En winyo lega pa lunyodo. En gamo lega magi kun tiyo ki Baibul, bukkewa, kacel ki lanen ki tam pa lunyodo muteggi i kacokke.\n22. Jami mabeco ango ma lunyodo gitwero miyo ki lutinogi?\n22 Jo mogo giwaco ni tero mwaki 20 me pito lutino, ento lok ada tye ni lunyodo pe gigiko bedo lunyodo. I kin jami mabeco loyo ma lunyodo gitwero miyo ki lutinogi tye iye mar, cawagi, ki pwonnye ma jenge i kom Baibul. Latin acel acel bidok i pwonnye meno i yo mapatpat. Kadi bed kit meno, polgi ma gudongo i cing lunyodo ma gimaro Jehovah giwinyo calo laminwa Joanna Mae ma bedo i lobo Acia: “Ka aneno pwonnye ma anongo ki bot lunywalla, cwinya yom ni lunywalla gumiya tira dok gupwonya me maro Jehovah. Gin pe gumina kwo keken ento kwo ma tye ki tyen lok.” (Car. 23:24, 25) Omege ki lumegiwa milion mapol bene giwinyo kit meno.\nITWERO GAMONE NINGO?\nPingo omyero jo munyomme pe gunywal lutino pi dic ma a ki bot jo mukene?\nGin ango ma omyero jo munyomme gutam iye ka gitye ka moko tam ka omyero ginywal lutino?\nLunyodo gitwero pwonyo lutinogi nining me maro Jehovah?\nWER 59 Pak Jah Kweda\n^ para. 5 Tika omyero jo munyome gunywal lutino? Ka gibinywalo lutino, ci omyero gunywal adi? Dok gitwero pwonyo lutinogi me maro ki tic pi Jehovah nining? Pwony man binyamo yo me pwonyo lutino i kare-ni dok binyuto bene cik mogo ma igi lac me Baibul ma twero konyowa gamo lapeny magi.\n^ para. 15 Nen bene pwony ma wiye tye ni “Gwokke ki Owic ma Tye i Kabedo me Nywako Lok i Intanet” i Yub me Cokke me Kwowa ki Ticwa me Juni 2018.\n^ para. 60 LOK I KOM CAL: Omego mo gin ki dakone gitye ka nyamo ka omyero ginywal lutino, kun ginyamo bene yomcwiny ki tic ma bibino i ngeye.\n^ para. 64 LOK I KOM CAL: Luot mo gitye ka kwan ki lutinogi patpat pien mwakagi bene patpat.


1 Luker 21 ACO85 - Onoŋo Nabot me Jejreel tye ki poto - Bible Search\n1 Luker 20 1 Luker 22\n1 Luker 21\nAkab omayo poto olok pa Nabot\n1Onoŋo Nabot me Jejreel tye ki poto olokke i Jejreel i ŋet cel pa Akab kabaka me Camaria. 2Lacen i ŋe lok mutimme-ni, Akab openyo Nabot ni, “Ber imiya poto olokki obed mera, wek apit iye dekka, pien tye cok ki oda; ci abimiyi poto olok mukene ma kakare, maber makato en-nu, nyo ka ce imito abiculo welle ki lim.” 3Ento Nabot ogamo dog Akab ni, “Pe twerre; Rwot pe twero ye ni ami lobo pa kwariwa boti.” 4Akab odok i ode ki kiniga ma waŋe oballe woko pi lok ma Nabot me Jejreel owaco bote-ni; pien onoŋo odok iye bo te ni pe ebimiyo lobo ma eleyo ki bot kwarine. Kabaka ocito obuto piny wi kitandane kun oloko waŋe neno woko, pe ocamo cam mo bene.\n5Ento ka dakone Jejebel obino bote, openye ni, “Cwinyi ton pi lok aŋo ma ogeŋi wa cam-mi?” 6Akab otitte ni, “Pien nane aloko ki Nabot me Jejreel kun apenye ni omiya poto olokke wek awil ki lim, nyo kono ka en mito ci abimiye poto olok mukene ma kakare. Ci en okwero woko, owacci pe ebimiya poto olokke.” 7Dakone Jejebel ogamo ni, “Pe in aye i loyo Icrael kombeddi bo? A malo icam, wek cwinyi obed mayom. An aye abimiyi poto olok pa Nabot me Jejreel.”\n8Ci Jejebel ocoyo waraga ki nyiŋ Akab, omwono kun odiyo agit pa Akab i kom odok; ci ocwalo waraga bot ludoŋo ki ludito mukene ma gibedo bot Nabot i gaŋŋe. 9Waragane onoŋo ocoyo kit man ni, “Wucik pi kare me ri kec, ci wucib Nabot obed wi kom me dito i kin lwak. 10Ka doŋ wukel lutim aranyi aryo gucuŋ kun gikemo nyime atir, wek gukel kop i kome kun giwacci, ‘In iceno Lubaŋa ki kabaka.’ Ka doŋ wutere woko, wucele ki got wuneke woko.” 11Jo ma i gaŋŋe, ludoŋo ki ludito mukene ma gibedo i gaŋŋe, gutimo kit ma Jejebel ocwalo kwede lok botgi. 12Guciko kare me ri kec, ka guketo Nabot i wi kom me dito i kin lwak. 13Lubwami aryo gubino gucuŋ gukemo nyime. Gukelo kop i kom Nabot ki i nyim lwak ducu kun giwacci, “Nabot oceno Lubaŋa ki kabaka bene.” Ka gutere woko i ŋe gaŋ, gucele ki got guneke woko. 14Ka gucwalo kwena bot Jejebel pi titte ni, “Nabot doŋ gityeko celone woko ki got; doŋ oto.”\n15Ka Jejebel owinyo ni Nabot doŋ gicelo woko ki got gineko woko, owaco not Akab ni, “A malo, icam poto olok pa Nabot me Jejreel, ma yam okwero miyone boti wek iwil ki lim-mi; kombeddi Nabot doŋ pe, doŋ oto.” 16Ka Akab owinyo ni Nabot doŋ oto woko, oa malo ocito i poto olok pa Nabot i Jejreel ka camone woko cut.\n17Lok pa Lubaŋa dok obino bot Elia ma Laticbe ma waco bote ni, 18“A malo, icit irwatte ki Akab kabaka me Icrael ma tye i Camaria. Nen, en tye i poto olok pa Nabot. 19-Ibiwaco bote ni Rwot owaco kuman ni, ‘Ineko dano woko ka dok icamo wa potone bene?’ Dok ibiwacce ni, ‘I kabedo ka ma gwogi gunaŋo iye remo pa Nabot, en aye in bene gwogi biŋano iye remoni.’ ”\n20Akab owaco bot Elia ni, “In doŋ inoŋa bo, in lamerokka-ni?” Elia ogamo ni, “An doŋ anoŋi, pien in aye imiyo komi kekeni pi tiyo gin ma nen marac i wan Rwot. 21Nen, abikelo can i komi; abiyweyo in woko liweŋ, abineko co woko ducu ma tye boti in Akab, ma i lobo Icrael, opii wa ki anywalli. 22Abimiyo odi bedo calo ot pa Jeroboam wod pa Nebat, ma rom bene ki ot pa Baaca wod pa Akija, pi kiniga ma imiyo omaka, dok pien imiyo jo Icrael gubalo. 23-Dok Rwot owaco lok i kom Jejebel bene kit man ni, ‘Gwogi aye bimwodo kom Jejebel woko i lobo ma i ŋet Jejreel.’ 24Dano ma wat pa Akab ma oto i gaŋ, gwogi aye bimwodo komgi, ento dano ma gibito i dye tim ata, winyo aye bicamogi.”\n25Pe tye dano mo ma yam omiyo kome kekene pi tiyo gin ma nen marac i waŋ Rwot macalo Akab, ma dakone Jejebel odiye iye ki tek. 26Otimo bal me kipyeda marac twatwal pi lubo kor jogi-gu, macalo jo Amor yam gutimo, ma Rwot oryemogi woko ki i nyim jo Icrael-li.\n27Ka Akab owinyo lok meno, ci oyeco boŋŋine woko, oruko boŋo cola cut i kome, obedo ka wot ma kome odem woko. 28Lok pa Rwot dok obino bot Elia ma Laticbe ma waco bo te ni, 29“In mono ineno kit ma Akab obedo kwede ka mwolle i nyima? Pien en doŋ omwolle kene i nyima, pe abikelo can i karene kikome; ento i kare pa wode aye abikelo can i kom jo me ode.”


Matayo 26 ACO85 - I kare ma Yecu doŋ otyeko loko lok - Bible Search\n(Marako 14.1-2; Luka 22.1-2; Jon 11.45-53)\n1I kare ma Yecu doŋ otyeko loko lok magi ducu, owaco bot lupwonnyene ni, 2-“Wuŋeyo ni odoŋ nino aryo ci doŋ bedo nino madit me Kato (Paska), ci Wod pa dano gibimiye woko me agura i kom yatariya.”\n3I kare meno ajwagi madito pa Lubaŋa ki ludoŋo pa lwak gucokke i gaŋ kal pa ajwaka madit pa Lubaŋa, ma nyiŋe Kayapa, 4ci guporo lok kacel me mako Yecu ki ryeko ka doŋ gineke. 5Ento guwacci, “Pe i nino madit, miyo lwak bitugge.”\n(Marako 14.3-9; Jon 12.1-8)\n6I kare ma Yecu tye i Betania i ot pa Cimon ladobo, 7-ci dako mo obino bote kun tye ki adomo moo ma ŋwece kur, ma welle bene dit, ci oonyo i wiye ma onoŋo en obedo ka cam. 8Ento ka lupwonnye guneno, cwinygi ocwer, guwacci, “Piŋo moo man gibalo abala kit man? 9Pien moo man ka kono gicato acata, onoŋo kono okelo lim madit atika, ka wek gimi bot lucan.” 10Ento Yecu oŋeyo lok man, ci owaco botgi ni, “Wuyelo dako-ni piŋo? En otiyo gin maber twatwal i koma. 11-Pien wun wutye kacel ki lucan kare ducu, ento pe wubibedo kweda kare ducu. 12Moo man ma dako-ni oonyo i koma-ni en otimo man pi yubo koma me ayika. 13Ada awaco botwu ni, i wi lobo ducu ka ma gibitito iye lok man me kwena maber-ri, gin ma dako-ni otiyo bene gibitito pire, wek obed me po en.”\n(Marako 14.10-11; Luka 22.3-6)\n14I kare meno Juda Lakeriot, ma en dano acel ma i kin jo apar wiye aryo-ni, ocito bot ajwagi madito pa Lubaŋa, 15ci openyogi ni, “Wubimiya gin aŋo ka amiye i ciŋwu?” Ci gucule ki lim ryal pyeradek ma onoŋo obedo lim me kare ca. 16Cakke i cawa meno cutcut Juda ocako yenyo kare maber ma eromo miyo kwede Yecu i ciŋgi.\n(Marako 14.12-21; Luka 22.7-14, 21-23; Jon 13.21-30)\n17I nino mukwoŋo me nino madito me Mugati ma Tobi Pe Iye, lupwonnye gubino bot Yecu, ci gupenye ni, “Imito waciyubbi kabedo kwene wek icam iye cam me Kato?” 18Yecu ogamo ni, “Wucit i Jerucalem bot dano mo-ni, ci wuwacce ni, ‘Lapwony owaco ni, Karena doŋ cok. Abicamo cam me Kato i odi kacel ki lupwonnyena.’ ” 19Lupwonnye gucito gutiyo kit macalo Yecu ocikogi kwede, ci guyubo cam me Kato kunnu.\n20Ka piny doŋ oyuto, ci Yecu obedo piny kacel ki lupwonnye apar wiye aryo. 21I kare ma doŋ gitye ka cam, Yecu owaco botgi ni, “Ada, awaco botwu ni, ŋat acel i kinwu bidoba.” 22Ci lupwonnye gucako kumo cut, kun gipenye ki acel acel ni, “An bo, Rwot?” 23-Yecu odok iye ni, “Dano ma tye ka gweyo dek i atabo acel kwedani aye bidoba. 24Wod pa dano tye ka wot kit macalo yam gicoyo i kome-ni; ento dano ma odobo Wod pa dano-ni bineno can mada! Kono nene obedo ber ka dano-nu pe ginywalo.” 25Juda ma en ŋat ma odobe openye bene ni, “Lapwony, an mono?” Yecu odokke iye ni, “In iwaco giri kit meno.”\n(Marako 14.22-26; Luka 22.15-20; 1 Kor 11.23-26)\n26Ka gitye ka camo cam, Yecu omako mugati, ci olego gum i kome, ka ocako baro iye, omiyo bot lupwonnye, kun wacci, “Wugam, wucam; man aye koma.” 27Ka dok otiŋo kikopo, ka doŋ opwoyo, ci omiyo botgi, kun wacci, “Wun ducu wumat man; 28-pien man aye remona me gicikke, ma oo pi jo mapol pi weko bal. 29Atito botwu ni, cakke tin, pe dok abimato pig olok, nio wa i nino maca ka abimatone doki kacel kwedwu i ker pa Wora.” 30I kare ma doŋ gutyeko wero wer, gua gucito i wi got Jeituni.\n(Marako 14.27-31; Luka 22.31-34; Jon 13.36-38)\n31-Yecu owaco botgi ni, “I dyewor matin, wun ducu wubitenya woko kena, pien yam gicoyo ni, ‘Abigoyo lakwat, ci romi gibiket woko ata.’ 32-Ento lacen ka doŋ acer woko abitelo nyimwu me cito i Galilaya.” 33Petero otuco bot Yecu ni, “Kadi ka jo mukene ducu gibitenyi woko, ento an pe abitenyi ata.” 34Yecu owacce ni, “Ada awacci ni, tin ki i dyewor, ma noŋo twon gweno peya okok, ibikwera woko tyen adek.” 35Ento Petero dok ogamo ni, “Kadi bed mitte ni myero ato kacel kwedi, pe abikweri.” Lupwonnye mukene-ni bene ducu guwaco kit meno.\n(Marako 14.32-42; Luka 22.39-46)\n36Lacen Yecu ocito kwedgi i kabedo mo ma nyiŋe Gececemane, ci ociko lupwonnyene ni, “Wun koŋ wubed kany, an koŋ acit kuca ka lego Lubaŋa.” 37Okwanyo Petero ki litino pa Jebedayo aryo me wot kwede, ci cwinye ocako poto matek ki kumo bene madwoŋ. 38Ci owaco botgi ni, “Cwinya tye ka waŋ matek, mito neka woko. Wubed ka kiyo piny kacel kweda.” 39Ocako cito anyim manok, ci oguŋo oryebbe piny olego ni, “Wora, ka ce imito, kwany kikopo man woko ki i koma; ento pe obed kit macalo an amito, gin ma in imito aye myero otimme.” 40Ka oa odwogo bot lupwonnye onoŋo gunino woko, ci owaco bot Petero ni, “Pe itwero kiyo piny pi cawa acel mo kacel kweda? 41Wuki wuleg Lubaŋa, wek pe wudony i abita mo; cwiny kikome mito loyo abita pa Catan, ento kom aye nyap.” 42Dok odok ka lego Lubaŋa tyen me aryo kun lego ni, “Wora, ka kikopo man pe twero kato ma pe amato, wek gin ma imito otimme.” 43Dok odwogo onoŋo gunino woko, pien onoŋo nino doŋ omako waŋgi twatwal. 44Ka dok owekogi ocito olego lubaŋa tyen me adekke, kun nwoyo lego lega acel-lu. 45Ka oa odwogo bot lupwonnye openyogi ni, “Wun pud wunino ce? Pud wutye ka yweyo bo? Nen, cawa doŋ onyiko cok, Wod pa dano doŋ gimiyo woko i ciŋ lubalo. 46Doŋ wua malo, wacitu; nen dano ma doba doŋ tye cok.”\n(Marako 14.43-50; Luka 22.47-53; Jon 18.2-11)\n47I kare ma Yecu pud tye ka lok, Juda otugi bino; en yam ŋat acel i kin jo apar wiye aryo-ni. Obino ki lwak ma gua bot ajwagi madito pa Lubaŋa ki ludoŋo pa lwak, kun gitye ki pala lucwan ki odoo-gu. 48Juda ma odobe-ni yam omiyo botgi lanyut. En owacci, “Dano ma abimoto kun anoto leme, meno aye en kikome; wutugi makone woko.” 49Cutcut obino bot Yecu atir, ocako mote ni, “Lapwony itye!” Ci onoto leme. 50Yecu owaco bot Juda ni, “Larema, ibino kany piŋo?” Ci gubino gutugi poto i kome, gumake woko cut. 51Ento dano mo acel i kom jo ma onoŋo gitye kacel ki Yecu oryeyo ciŋe ci owoto pala lucwanne, otoŋo ki opii pa ajwaka madit pa Lubaŋa, oŋuno ite woko. 52Ci Yecu owaco ki dano-nu ni, “Dwok pala lucwanni kakare i akura; pien jo ducu ma mako pala lucwan, gibinekogi bene ki pala lucwan. 53Itamo ni pe atwero lego Wora wek ocwalla lumalaika makato dul mony apar wiye aryo woko, i cawa man? 54Ci lok ma yam gicoyo i ginacoya-ni doŋ bicobbe kakare niŋniŋ, ni myero obed kit meno?” 55-I kare meno Yecu owaco bot lwak ni, “Wubino bota ki pala lucwan ki odoogu me maka, macalo wubino i kom layak? Abedo ka pwony i ot pa Lubaŋa jwijwi, ci pe yam wumaka do. 56Ento gin magi ducu doŋ otimme, wek lok ma yam gicoyo i buk pa lunebi ocobbe kakare.” I kare meno cut lupwonnye gubwote guriŋo woko.\n(Marako 14.53-65; Luka 22.54-55, 63-71; Jon 18.12-14, 19-24)\n57Jo ma gumako Yecu gutere bot Kayapa ajwaka madit pa Lubaŋa, ka ma onoŋo lupwony-cik ki ludoŋo-gu gucokke iye. 58Ento Petero obedo ka lubo kor Yecu ki cencen, nio kwede wa i dyekal pa ajwaka madit; odonyo ci obedo kacel ki lukur-piny kun kuro wek enen gin ma bitimme.\n59Ajwagi madito ki jo ma i Lukiko ducu guyenyo lok me caden me goba i kom Yecu wek gineke woko, 60ento pe gumedo ki noŋo lok mo, kadi bed lucaden ma lugoba mapol gukelo lok goba. Me agikkine jo aryo gubino, 61-guwacci, “Dano-ni owaco ni, ‘Atwero keto ot pa Lubaŋa, ka dok agero woko kakare i nino adek.’ ”\n62Cutcut ajwaka madit pa Lubaŋa oa malo ci owacci, “Pe idok iye lok mo? Kit lok aŋo ma jo-ni gudoti kwede-ni?” 63Ento Yecu oliŋ woko aliŋa. Ajwaka madit pa Lubaŋa dok owacce ni, “Amito ikwoŋ kwoŋ ki nyiŋ Lubaŋa makwo, tit botwa ka ce in aye i Kricito ma Lubaŋa oyero, Wod pa Lubaŋa.” 64-Yecu odokke iye ni, “In iwaco giri kit meno; ento awaco botwu ni, cakke kombeddi wubineno Wod pa dano ka obedo piny i kabedo me deyo ka ŋet Won Twer tuŋ lacuc, kun bino ki pol me polo.” 65-Ci ajwaka madit pa Lubaŋa ocako yeco ginarukane woko kekene, kun wacci, “Oyeto Lubaŋa; pud dok wumito caden me ŋo? Kombeddi doŋ wuwinyo kit ma en oyeto kwede Lubaŋa. 66Wutamo iye lok aŋo?” Gudokke iye ni, “Balle romme to.” 67-Cutcut guŋulo laa i waŋe, ka gudoŋe. Jo mogo gudoŋe kun giwaco ni, 68“In lanebi-ni! In Kricito ma Lubaŋa oyero-ni, tuci! Aŋa mugoyi?”\n(Marako 14.66-72; Luka 22.56-62; Jon 18.15-18, 25-27)\n69Petero onoŋo tye woko, obedo piny i dyekal. Ci aŋeca mo obino bote, owacce ni, “In bene onoŋo itye kacel ki Yecu Lagalilaya.” 70Ento Petero okwero woko i nyim dano ducu, kun wacci, “An pe aniaŋ gin ma ibeloko-ni.” 71Ka Petero okato woko i doggaŋ, aŋeca mukene dok onene, ci owaco bot jo ma onoŋo gucuŋ kunnu ni, “Dano man bene onoŋo tye kacel ki Yecu me Najaret.” 72Petero dok okwero woko kun kwoŋŋe akwoŋa ni, “An gira pe aŋeyo dano-ni.” 73Ka kare okato manoknok, jo ma onoŋo gucuŋ kenyo gubino guwaco bot Petero ni, “Ada, in i ŋat acel i kingi, pien kit ma iloko kwede nyuti woko.” 74Petero ocako kwoŋŋe kun lamme kekene ni, “Pe aŋeyo danoni.” Cutcut twon gweno otugi kok. 75Ci Petero ocako po lok ma nene Yecu owacce ni, “Ma noŋo twon gweno peya okok, ibikwera woko tyen adek kulu.” Ci okato woko okok ki cwercwiny madwoŋ


Jeremia 3 ACO85 - Rwot owaco ni, “Ka laco mo oryemo - Bible Search\nJo Icrael girom ki dako ma lakwele\n1Rwot owaco ni,\n“Ka laco mo oryemo dakone woko,\nce dakone oa ki bote ocito woko,\nci doŋ odoko dako pa laco mukene,\ncware mukwoŋo-ni pud dok bidok bot dako-nu?\nCi meno pe bimiyo lobo nyobbe woko ki bal twatwal?\nIbedoka timotimkwele ki jo mapol;\nci dok pud itwero dwogo bota adada?\n2“Tiŋ waŋi malo wek inen cere mutiŋŋe malo mabor-gul\nWi cere mene mudoŋ ma pe co obuto kwedi iye?\nI ŋet yo ducu ibedo ka kuro pacogi ducu ma gimari-ni\ncalo Laarab mo ma bedo i dye tim.\nDoŋ ibalo lobo woko ki tim kwele kwele me malayani-ni.\n3Mumiyo kadi kot bene doŋ ojukke woko,\nki kot me oro ma onoŋo myero ocwer bene doŋ pe;\nento tarwaŋ pud omoro waŋi i tim me kwele,\nikwero woko ni lewic pe omaki.\n4Pud pe ilwoŋa kombeddi ni,\n‘Wora, in ibedo larema nia wa ka tinona’?\n5Kun itamo ni, ‘En pe bibedo ki\nkiniga i koma nakanaka,\npe bibedo ki akeca nio wa i agikki.’\nNen, in doŋ iloko,\nento kono doŋ ityeko timo kit bal ducu macalo itwero.”\n6-I kare pa kabaka Yocia, Rwot owaco bota ni, “Doŋ ineno gin ma Icrael ma pe genne-ni otiyo, kit macalo obedo ka cito kwede i wi godi maboco ki i te yadi muluk-gu kun timo iye tim kwele kwelene? 7Abedo ka tamone, ni ‘Ka doŋ en otyeko timo timme ducu ci en bidwogo bota’; ento en pe omed de ki dwogo cen, kadi laminne Juda ma jone lugoba-ni bene oneno. 8Kadi bed Juda oneno ni laminne Icrael obedo ka timo abor twatwal i nyima, en gin mumiyo yam aryeme woko kun amiyo bote waraga ma nyuto ni doŋ apokke woko kwede, ento Juda lacarcar-ri pe obedo iye ki lworo mo wacel. En bene ocito obedo ka timo tim me kwele kwele. 9Pien onoŋo tim me kwele obedo gin mayot ki tuŋ bote, omiyo obalo lobo woko ki bedo ka timo abor ki got wa ki yat-gu. 10Ento pi lok man ducu Juda ma laminne ma lacarcar-ri pe olokke odwogo bota ki cwinye ducu, ento odwogo i nyima ki kome keken, man Rwot ma owaco.”\n11Rwot owacca ni, “Icrael ma pe genne-ni balle nen nok i waŋa kato pa Juda ma jone lugoba-ni. 12Cit ituc lok magi i but piny yo tuŋ acam, kun iwacci,\n‘Dwog cen, in Icrael ma pe genne-ni,\nPe abineni ki kiniga, pien an lakica mada.\nKiniga pe bimaka nakanaka. Man Rwot ma owaco.\n13Ye balli keken,\nni ityeko jemo woko i kom Rwot Lubaŋani,\nci ikeyo berri woko i kin lubaŋa pa lurok,\nkun ibedo ka worogi i te yadi ducu muluk-gu,\ndok bene pe ibedo ka winyo lokka,\nman Rwot kikome ma owaco.\n14“ ‘Wudwog cen, wun litino ma pe genne,\nRwot ma owaco; pien an laditwu;\nabikwanyowu, kun akwanyo dano acel ki i gaŋ acel acel,\nki jo aryo ki i kaka acel acel, ci abikelowu i Cion.\n15“ ‘Abimiyo botwu bene lukwat ma yomo cwinya, wek gukwawu, ma gipitowu kun gitye ki ŋec wa ki niaŋ maber. 16Ka ce doŋ inen ni wunya i lobo ma welwu omedde i kare meno, man Rwot ma owaco, pe dok gibibedo ka lwoŋo nyiŋ canduk me gicikke pa Rwot. Pe dok wubitamo pire, pe wubipo pire, dok bene pe gibiyubo odoco. 17I kare meno doŋ gibilwoŋo Jerucalem ni komker pa Rwot, ci rok ducu gibicokke iye i nyim Rwot, kun pe dok gilubo tam maraco i cwinygi matwal, ŋutgi bene pe doŋ bibedo nwaŋ. 18I kare meno jo me ot pa Juda gibiribbe woko kacel ki jo me ot pa Icrael, ci gibia kacel ki i lobo ma tye yo tuŋ acam gibino i lobo ma yam amiyo bot kwarogi me bedo gipinygi.\n19“ ‘Abedo ka tamo kit macalo abiketowu kwede i kin litinona,\nkun amiyowu bene lobo ma yomo cwinywu,\ngipiny maber makato lobo pa rok mukene ducu.\nDok abedo ka tamo ni gwok wubilwoŋa ni an a Wonwu,\ndok ni pe wubilokke wuweko luba.\n20Adada, kit macalo dako ma pe lagen weko kwede cware,\nwun bene wubedo laboŋo gen i koma kit meno,\nwun jo me ot pa Icrael,\nJo Icrael gubedo ka woro jogi\n21Dwan dano ma kok tye ka winnye\nki i wi cere mubedo barbar,\nkun pido kwede pi litino pa Icrael,\npien guŋak woko ki i yogi,\nwigi doŋ otyeko wil woko i kom Rwot Lubaŋagi.\n22“Wudwog cen bota, wun litino ma wupe ki gen,\nan aye ma abicaŋo cwinywu ma pe ki gen-ni woko.”\n“Nen, wabino boti;\npien in aye i Rwot Lubaŋawa.\n23Adada kony mo pe ginoŋo ki i wi got\nka ma woo pa lwak dano winnye a ki iye-nu.\nAdada larre pa Icrael tye bot Rwot Lubaŋawa.\n24“Ento cakke wa ka tinowa tim me lewic ocamo gin ducu ma yam kwarowa guyelle pigi, dyegigi ki romigi, dyaŋigi, awobegi ki anyiragi. 25Weku doŋ wabutu piny ki lewicwa-ni, wek tim maraco me lewic ma watimo aye oum komwa woko; pien doŋ watyeko timo bal i kom Rwot Lubaŋawa, waŋ kacel ki kwarowa, cakke wa ka tinowa o kwede wa onyoo. Dok bene pe wabedo ka lubo lok pa Rwot Lubaŋawa.”